NUTP kesal guru ditohmah ‘makan gaji buta’

KUALA LUMPUR, 17 Jan. – Masyarakat diminta menghentikan tohmahan kononnya guru kurang bekerja apabila melaksanakan kaedah Pengajaran dan Pembelajaran di Rumah (PdPR) dalam tempoh Perintah Kawalan Pergerakan (PKP) susulan penularan pandemik COVID-19.

Presiden Kesatuan Perkhidmatan Perguruan Kebangsaan (NUTP), Aminuddin Awang berkata, sejak pelaksanaan PKP fasa awal lalu, warga pendidik sering dilemparkan dengan pelbagai tuduhan seperti makan gaji buta sedangkan mereka sudah cuba melakukan yang terbaik.

Beliau berkata, sepanjang PdPR dilaksanakan, ramai guru sanggup berkorban demi memastikan murid-murid dapat mengikuti sesi pembelajaran, malah apabila kaedah itu dilaksanakan hampir kesemua kos berkaitan ditanggung oleh guru sendiri, terutamanya melibatkan utiliti.

“Ada guru berkorban gunakan wang sendiri untuk melanggan data Internet, malah ada juga guru buat studio sendiri di rumah untuk memastikan sesi pengajaran lebih menarik,” katanya ketika dihubungi Bernama.

Semalam, Kementerian Pendidikan (KPM) dalam kenyataan berkata sesi persekolahan secara bersemuka bermula 20 Januari ini di seluruh negara hanya membabitkan calon yang akan menduduki peperiksaan utama bagi 2020.

Semua murid sekolah rendah dan murid tingkatan 1 hingga 5 di sekolah menengah pula akan mengikuti pembelajaran melalui kaedah PdPR mulai 20 Jan.

Mengakui pembelajaran secara bersemuka lebih memberikan impak dan mencapai objektif jika dibandingkan dengan PdPR, Aminuddin berkata dalam keadaan sekarang, semua pihak harus menerima kenyataan bahawa PdPR adalah satu-satunya pilihan yang ada.

“Kami anggap segala permasalahan sebagai cabaran dan guru-guru akan melakukan yang terbaik dalam ruang lingkup kemampuan dan kesesuaian murid. Dalam hal ini, proses pengajaran dan pembelajaran guru adalah berasaskan keupayaan murid dan kesediaan sumber yang ada,” katanya.

Dalam hal ini, kerjasama ibu bapa amat diperlukan bagi memastikan proses pengajaran dan pembelajaran di rumah dapat berlangsung dengan lebih berkesan, tegasnya.

Sebelum ini, KPM menyediakan manual PdPR meliputi pendekatan secara dalam talian, luar talian dan ‘off-site’, sama ada menggunakan modul pembelajaran atau pembelajaran berasaskan projek, selain sentiasa berusaha memastikan semua murid mendapat akses pembelajaran.

Pada 20 Disember lalu, Timbalan Menteri Pendidikan Muslimin Yahaya berkata, sebanyak 2.699 juta sesi PdPR dilaksanakan membabitkan guru dan murid sekolah rendah dan menengah di bawah KPM di seluruh negara bagi tempoh 17 hingga 30 November 2020.

Daripada jumlah itu, 64 peratus membabitkan PdPR secara dalam talian, 17 peratus luar talian manakala 19 peratus gabungan kedua-dua kaedah itu.- BERNAMA


TNB pastikan bekalan elektrik di Pusat Simpanan Vaksin stabil

KUALA LUMPUR, 20 Feb – Tenaga Nasional Berhad (TNB) telah membuat persiapan awal bagi memastikan bekalan elektrik di pusat penyimpanan vaksin dan pusat pemberian vaksin COVID-19 seluruh negara, kekal stabil sepanjang pelaksanaan Program Imunisasi COVID-19 Kebangsaan.

Ketua Pegawai Rangkaian Pembahagian TNB Datuk Ir. Baharin Din berkata, perbincangan bersama pihak Kementerian Kesihatan Malaysia (KKM) telah dan sedang diteruskan, bagi memperinci keperluan KKM terutama melibatkan usaha mengelakkan gangguan bekalan di lokasi penyimpanan vaksin.

“TNB juga merangka pelan kontigensi pemulihan bekalan dengan pantas di beberapa pencawang yang dikenal pasti, melalui pemasangan sistem pengalihan bekalan secara automasi kawalan jauh antaranya ‘Normal Off Point’ (NOP), ‘Automated Transfer Scheme’ (ATS) dan ‘Remote Terminal Unit’ (RTU),” katanya dalam kenyataan hari ini.

Kerja-kerja ‘penyelenggaraan berdasarkan keadaan’ (CBM) terhadap pencawang dan pembekal elektrik ke pusat penyimpanan vaksin telah dilaksanakan, bagi mengelakkan kegagalan pada sistem.

TNB juga melakukan sesi keterlibatan dengan pihak hospital dan klinik kesihatan, untuk memastikan set janakuasa mereka berfungsi dan bersedia untuk beroperasi sekiranya diperlukan.

Pasukan teknikal TNB akan berada dalam keadaan siap sedia, serta set-set janakuasa bergerak akan diletakkan di lokasi-lokasi strategik, bagi memastikan tindakan yang pantas dapat diambil sekiranya berlaku sebarang gangguan bekalan, di pusat-pusat penyimpanan vaksin.

Baharin memaklumkan syarikat utiliti itu turut menyediakan dua saluran perhubungan khusus (talian khas), kepada pusat penyimpanan vaksin bagi membolehkan komunikasi pantas dengan TNB jika berlaku gangguan.

Dalam pada itu, Baharin memohon kerjasama kontraktor-kontrakor yang melakukan kerja-kerja pengorekan berhampiran kabel bawah tanah TNB, untuk menghubungi syarikat utiliti itu sebelum memulakan kerja bagi mengelak kerosakan pada kabel, seterusnya menyebabkan gangguan bekalan terutama di pusat-pusat penyimpanan vaksin.


Pengurusan bencana perlu dikendalikan bersepadu supaya lebih efisyen

JOHOR BAHRU 4 Julai – Pengurusan bencana di negara ini perlu dikendalikan secara bersepadu oleh semua agensi pertahanan dan keselamatan, supaya tindakan di setiap peringkat menjadi lebih efisyen dan efektif.

Menteri di Jabatan Perdana Menteri (Tugas-Tugas Khas), Datuk Seri Mohd Redzuan Md Yusof berkata, fokus dalam penggemblengan usaha antara agensi yang terlibat, khususnya dalam penggunaan aset terkumpul dari semua agensi berkaitan perlu diutamakan, bagi melaksanakan usaha menyelamatkan nyawa secara optimum.

“Kita lebih mahu kepada penggunaan aset terkumpul. Bila sebut bencana ia diuruskan oleh NADMA (Agensi Pengurusan Bencana Negara) dan kita mahu NADMA menguruskan aset  dengan lebih efisyen dengan menggunakan aset dari agensi lain yang terlibat.

“Kita mahu penggunaan aset dari semua agensi yang terlibat dalam pertahanan dan keselamatan mengumpulkan keupayaan yang ada daripada tentera, polis, bomba dan Angkatan Pertahanan Awam Malaysia (APM) dan kalau tidak mencukupi kita akan kaji dengan kekuatan yang ada, jadi kita boleh guna dengan efisyen,” katanya.

Beliau berkata demikian kepada pemberita dalam sidang media ketika mengadakan lawatan kerja ke Bilik Gerakan Bencana Negeri Johor, di Pejabat Daerah Pertahanan Awam Johor Bahru, di sini hari ini.

Turut hadir, Timbalan Menteri di Jabatan Perdana Menteri (Tugas-Tugas Khas) Datin Mastura Mohd Yazid, Ketua Pesuruhjaya APM Datuk Mohd Noh Ibrahim dan Ketua Pengarah NADMA Datuk Mohtar Mohd Abd Rahman.

Dalam perkembangan lain Mohd Redzuan berkata, pihaknya mahu melihat lebih ramai golongan sukarelawan daripada golongan orang muda, terlibat dalam memberi perkhidmatan menerusi pengurusan bencana.

“Kita hendak lihat lebih ramai sukarelawan terutama anak muda, barisan pelapis untuk menyambung tugas agensi ini. Kita mahu mereka ke depan bantu bersama dalam usaha membantu memberi kesejahteraan kepada rakyat,” katanya.

Secara keseluruhan, sebanyak 112 aset APM Johor terdiri daripada 14 lori, ambulan (13), pacuan empat roda (10), bot Sealegs (2) dan bakinya bot pelbagai jenis, boleh digerakkan ketika operasi menyelamat dan pemindahan awal banjir.


Kerajaan Negeri diseru rancang persediaan hadapi banjir lebih baik – Ahmad Zahid

KUALA LUMPUR, 24 Dis – Timbalan Perdana Menteri Datuk Seri Dr Ahmad Zahid Hamidi menyeru kerajaan negeri merancang dengan lebih baik persediaan menghadapi banjir besar serta mengambil langkah pencegahan bagi memastikan kerosakan alam sekitar tidak memburukkan lagi keadaan sedia ada.

Beliau berkata selain faktor semula jadi dan geografi, faktor manusia juga boleh menjadi penyebab berlakunya banjir besar sehinggakan terdapat kawasan yang tidak pernah dilanda banjir besar, kini turut ditimpa bencana itu.

“Penguatkuasaan atau pembanterasan penerokaan hutan secara haram, penerokaan hutan tanpa peduli pemeliharaan alam sekitar perlulah dihentikan,” katanya dalam hantaran di Facebook rasminya hari ini.

Ahmad Zahid berkata sistem saliran dan perparitan juga perlu diselenggarakan lebih baik termasuk aspek pendalaman supaya tidak berlaku takungan air dan tersumbat sekali gus menyebabkan banjir kilat mahupun banjir besar di desa atau perumahan di kota.

Ahmad Zahid berkata walaupun Agensi Pengurusan Bencana Negara (NADMA) sentiasa bersedia dan mendapat peruntukan tambahan RM400 juta bagi kesiapsiagaan banjir hujung tahun ini, namun keprihatinan pemimpin turut dituntut dalam menghadapi bencana itu.

“Maka mana-mana pihak perlu lebih bersedia menghadapinya. Bercuti ke luar negara misalnya bukanlah keputusan terbaik ketika rakyat yang memilihnya dahulu ditimpa musibah,” katanya.

Selain itu, beliau menyeru pertubuhan bukan kerajaan, mangsa banjir dan ahli akademik untuk memberi maklum balas bagi membantu kerajaan membuat penyelesaian terbaik dalam menangani isu banjir dengan lebih baik dan berkesan.

Katanya apabila berlakunya banjir besar, ia akan mengakibatkan kehilangan nyawa, kerosakan hasil tanaman dan ternakan, kerosakan harta benda dan memusnahkan kemudahan infrastruktur yang ada.

“Mangsa banjir kehilangan rasa kebahagiaan, mengalami trauma, kenderaan rosak dan perlu dibaiki dan menyebabkan pendapatan terjejas malah hilang. Ini menyebabkan indeks kebahagiaan hidup merudum dan kesejahteraan hidup terjejas,” katanya.

Menurutnya pada 2021, Jabatan Perangkaan Malaysia menganggarkan jumlah kerugian akibat banjir di seluruh negara bernilai RM6.1 bilion yang meliputi kerosakan tempat kediaman, kenderaan, premis perniagaan dan infrastruktur.

Ini katanya tidak termasuk perbelanjaan besar dilakukan untuk bantuan pengurusan banjir besar, membaiki infrastruktur yang rosak teruk, menyediakan tempat perpindahan banjir dan pelbagai lagi perbelanjaan bagi memastikan rakyat dilindungi lebih baik. — BERNAMA


Kerajaan akan teliti semula dasar penempatan Bukit Malut

LANGKAWI 23 Jun – Dasar berhubung penempatan di Bukit Malut, di sini yang dikaitkan dengan majoriti penduduknya pendatang dari Myanmar akan diteliti semula, kata Menteri Dalam Negeri Datuk Seri Hamzah Zainudin.

Beliau berkata satu perbincangan bersama Majlis Keselamatan Negara (MKN) berhubung perkara itu telah diadakan bagi mendapatkan gambaran jelas mengenai dasar penempatan sedia ada.

“Kita sedang berbincang dengan MKN tentang polisi penempatan yang sebenarnya kerana di zaman pemerintahan kerajaan sebelum ini sejak zaman Tun Dr Mahathir Mohamad mula-mula menjadi Perdana Menteri, lain polisinya; kemudian bila bertukar kerajaan lagi lain polisinya.

“Oleh itu kita perlu mengeluarkan satu polisi yang sebenar untuk memastikan selepas ini tidak ada lagi bertukar-tukar polisi,” katanya pada sidang media di kompleks kementerian itu selepas membuat tinjauan pematuhan prosedur operasi standard (SOP) Perintah Kawalan Pergerakan, di sini.

Mac lalu, kerajaan Kedah menggesa MKN agar segera mengambil tindakan bagi menyelesaikan isu penempatan di Bukit Malut, Langkawi yang majoritinya dikaitkan dengan pendatang dari Myanmar.

Menteri Besar Kedah Muhammad Sanusi Md Nor sebelum ini memaklumkan isu itu semakin “parah” berikutan bilangan rumah yang dibina di kawasan itu semakin bertambah.

Sementara itu Hamzah berkata pihaknya turut bekerjasama dengan Kementerian Pertanian dan Industri Makanan bagi menyediakan pelekat yang tertera maklumat mengenai Agensi Penguatkuasaan Maritim Malaysia (Maritim) di seluruh negara.

“Pelekat berkenaan akan ditampal pada bot nelayan untuk mereka mengetahui semua nombor telefon Maritim Malaysia sekiranya mereka berada di tengah laut, dan (apabila) mempunyai masalah atau kecemasan boleh telefon APMM.

Sementara itu Hamzah berkata Jabatan Imigresen menahan 4,877 pendatang tanpa izin pelbagai warganegara di seluruh negara sejak awal tahun hingga 18 Jun lalu.


Pandemik yang melumpuhkan ekonomi global

KETIKA penduduk dunia meraikan ketibaan tahun baharu 2020, tidak ramai yang mungkin dapat membayangkan bahawa satu penyakit berjangkit yang meragut nyawa bakal melanda ke seluruh dunia, mengancam kesihatan dan menyebabkan kerajaan-kerajaan terpaksa mengambil langkah-langkah dan tindakan dasar yang luar biasa bagi memulihkan semula ekonomi.

Dianggap sebagai krisis ekonomi terburuk sejak Kemelesetan Besar pada 1930-an, pandemik COVID-19 telah menyebabkan ekonomi seluruh dunia terjejas teruk, pasaran saham jatuh merudum, kadar pengangguran melonjak ke paras tertinggi yang kali terakhir di lihat pada era 1900-an dan beribu-ribu lagi perniagaan terpaksa menutup operasi mereka.

Manakala impak bagi rakyat biasa pula, langkah-langkah sekatan pergerakan yang dilaksanakan seawal Mac telah mencetuskan belian panik di seluruh dunia apabila orang ramai bergegas ke pasar raya terdekat untuk membeli barangan penting seperti kertas tandas dan makanan dalam tin untuk dijadikan sebagai simpanan, mengosongkan rak-rak barangan yang kelihatan seolah-olah seperti babak dalam filem bencana. Ini sudah semestinya bukan Wawasan 2020 seperti yang kita harapkan.

Apabila China buat pertama kalinya mengesan virus COVID-19 pada lewat Disember 2019, langkah-langkah kuarantin ketat dikenakan pada 23 Jan di beberapa wilayah, terutamanya Wuhan, titik awal bermulanya pandemik itu untuk membendung penularannya.

Krisis yang disebabkan oleh coronavirus itu telah menyebabkan keluaran dalam negara kasar (KDNK) China menguncup 6.8 peratus tahun ke tahun pada suku pertama 2020, merekodkan penurunan pertamanya sejak 1992. Berjuta-juta orang juga kehilangan pekerjaan akibat penularan pandemik itu.

Bagi memulihkan pertumbuhan ekonominya, Perdana Menteri China Li Keqiang mengumumkan pada Mei kerajaan akan menyuntik pakej rangsangan fiskal bernila 3.6 trilion yuan (RM2.24 trilion). Dan langkah-langkah itu nampaknya telah berjaya.

Sebagai negara yang menerajui jumlah kes COVID-19 global dengan kes harian meningkat lebih 15,000 pada 12 Feb, China berjaya bangkit semula apabila ekonominya kembali mencatatkan pertumbuhan positif 3.2 peratus pda suku kedua dan 4.9 peratus pada suku ketiga.

Bagaimanapun, kerajaan China memutuskan untuk tidak menetapkan sasaran pertumbuhan KDNK bagi tahun 2020 berikutan ketidakpastian memandangkan pandemik itu masih lagi aktif dan ini merupakan kali pertama China tidak menetapkan sebarang sasaran sejak rekod bermula pada 1990-an.

Namun, berbeza pula dengan nasib sebuah lagi kuasa ekonomi terbesar dunia, Amerika Syarikat (AS) yang masih sedang bergelut untuk menangani lonjakan kes COVID-19 pada hari ini.

AS merupakan negara yang memiliki jumlah kes dan kematian akibat COVID-19 paling tinggi di dunia dengan 14.75 juta kes yang disahkan dan telah meragut lebih 286,000 nyawa.

KDNK negara itu susut lima peratus pada suku pertama dan jatuh sebanyak 31.4 peratus pada suku kedua, merekodkan penguncupan paling teruk sejak 1947, manakala kadar penganggurannya juga melonjak kepada 14.7 peratus pada April daripada 10.3 peratus pada Mac, mencatatkan kenaikan terbesar sepanjang bulan sejak 1948.

Selepas kerajaan menyuntik bantuan COVID-19 bernilai lebih US$3 trilion (RM12.19 trilion) untuk menyokong perbelanjaan pengguna, KDNK negara itu akhirnya mencatatkan pemulihan semula yang kukuh dengan meningkat sebanyak 33.1 peratus pada suku ketiga.

Tabung Kewangan Antarabangsa (IMF), dalam laporan Tinjauan Ekonomi Dunia terbaharunya yang dikeluarkan pada Oktober menjangkakan ekonomi AS menyusut sebanyak 4.3 peratus pada 2020 dan mencatatkan pertumbuhan 3.1 peratus pada 2021.

Dalam negara, sejak Malaysia melaporkan tiga kes pertama disahkan COVID-19 pada 25 Jan, 2020, kes positif telah meningkat kepada lebih 72,000.

Sebagai sebahagian daripada rantaian bekalan global, Malaysia telah menerima impak daripada virus tersebut apabila langkah-langkah sekatan pergerakan yang drastik seperti penutupan pintu sempadan, larangan perjalanan, kuarantin dan sekatan waktu operasi perniagaan telah dilaksanakan di seluruh dunia.

Apabila Malaysia melaksanakan Perintah Kawalan Pergerakan (PKP) selama 14 hari di seluruh negara mulai 18 Mac, pelbagai sekatan telah dilaksanakan, termasuk larangan pergerakan dan perhimpunan secara besar-besaran di seluruh negara serta premis perniagaan ditutup, kecuali pasar raya, pasar awam, kedai runcit dan kedai serbaneka yang menjual barang keperluan harian.

Perintah sekatan pergerakan telah memberi impak kepada ekonomi, menyebabkan pertumbuhan ekonomi lembap sebanyak 0.7 peratus pada suku pertama 2020 berbanding 4.5 peratus pada suku pertama 2019.

Ekonomi terjejas teruk pada suku kedua 2020 apabila KDNK menguncup 17.1 peratus (pertumbuhan 4.9 peratus pada suku kedua 2019), mencatatkan prestasi terburuk sejak krisis kewangan Asia pada 1998 apabila KDNK pada suku keempat tahun tersebut susut 11.2 peratus.

Selain daripada prestasi KDNK, Indeks Pengurus Pembelian (PMI) Pembuatan Malaysia IHS Markit, petunjuk kedudukan ekonomi untuk sektor pembuatan turut merosot kepada 31.3 pada April 2020 daripada 48.4 pada Mac 2020, berikutan sentimen terjejas oleh impak COVID-19, trend yang dilihat di negara-negara ASEAN dan pasaran sedang pesat membangun.

Pasaran buruh turut tidak terkecuali daripada pandemik tersebut. Data daripada Jabatan Perangkaan Malaysia menunjukkan kadar pengangguran di negara ini mencecah 5.3 peratus pada Mei 2020 daripada lima peratus pada April 2020 berikutan jumlah pengangguran yang meningkat sebanyak 47,300 kepada 826,100 orang.

Mengenai jualan kenderaan, Persatuan Automotif Malaysia (MAA) berkata hanya 141 kenderaan telah dijual pada April 2020, mencatatkan penurunan yang besar sebanyak 22,337 unit atau 99.37 peratus berbanding 22,478 unit telah dijual pada Mac 2020.

“Pada April sahaja, eksport susut 23.8 peratus tahun ke tahun kepada RM64.9 bilion, mencatatkan kemerosotan terbesar sejak September 2009 semasa krisis kewangan global pada 2009, manakala penurunan pada Mei turut naik 25.5 peratus tahun ke tahun kepada RM62.7 bilion,” menurut Jabatan Perangkaan dalam laporan bulanannya.

Menyedari kes jangkitan COVID-19 semakin meningkat di Malaysia sejak 25 Jan, Perdana Menteri Interim, Tun Dr Mahathir Mohamad mengumumkan Pakej Rangsangan Ekonomi 2020 bernilai RM20 bilion dengan mengangkat tema ‘Memperkukuh keyakinan, Merangsang Pertumbuhan, Melindungi Pekerjaan’ agar impak risiko pandemik ke atas ekonomi ditangani secara berkesan.

Berikutan impak pandemik global itu semakin ketara ke atas negara, Perdana Menteri Tan Sri Muhyiddin Yassin pula mengumumkan langkah-langkah yang tidak pernah dilaksanakan sebelum untuk mengekang kesan negatif ke atas ekonomi keseluruhan empat pakej rangsangan bernilai RM305 bilion, atau 20.7 peratus daripada Keluaran Dalam Negara Kasar (KDNK).

Ia merangkumi Pakej Rangsangan Ekonomi Prihatin Rakyat (PRIHATIN) bernilai RM250 bilion; PRIHATIN Tambahan bernilai RM10 bilion khusus untuk perusahaan kecil dan sederhana serta mikro; Pelan Jana Semula Ekonomi Negara (PENJANA) bernilai RM35 bilion serta Kerangka Inisiatif Tambahan PRIHATIN (KITA PRIHATIN) bernilai RM10 bilion.

Kerajaan juga menggunakan pendekatan 6R — ketegasan; ketahanan; pembukaan semula; pemulihan; merancakkan semula dan pembaharuan (‘resolve’, ‘resilience’, ‘restart’, ‘recovery’, ‘revitalise’ dan ‘reform’), untuk memerangi pandemik dan mencatatkan pemulihan daripada kemerosotan sosio-ekonomi.

Dari segi langkah monetari, Bank Negara Malaysia telah mengurangkan Kadar Dasar Semalaman sebanyak 125 mata asas secara keseluruhannya, kepada 1.75 peratus.

Berasaskan semua langkah pengekangan yang diambil, kedudukan fiskal negara sama sekali tidak boleh dielakkan daripada turut terkesan apabila defisit fiskal Malaysia dijangka pada 5.8 peratus hingga 6.0 peratus daripada KDNK 2020, meningkat daripada defisit 3.4 peratus daripada KDNK pada 2019.

Sesi Parlimen pada Ogos telah meluluskan usul untuk menaikkan had hutang kepada 60 peratus daripada KDNK, berbanding 55 peratus sebelum itu untuk mengurangkan kesan pandemik ke atas perniagaan bagi tempoh sementara.

Menurut Menteri Kewangan, Tengku Datuk Seri Zafrul Abdul Aziz, nisbah hutang kepada KDNK negara dijangka mencecah 56 peratus pada akhir tahun ini.

Bagi memastikan Malaysia mampu pulih daripada kesan pandemik, Belanjawan 2021 yang dibentangkan pada 6 Nov telah memperuntukkan RM322.5 bilion untuk perbelanjaan mengurus dan pembangunan, sekali gus menjadi belanjawan terbesar dalam sejarah negara.

Ketika Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) diperkenalkan pada Mei dan Jun lepas, perniagaan dibenarkan membuka semula operasi mereka dan langkah ini dilihat memberi manfaat kepada pemulihan ekonomi.

IHS Markit melaporkan peningkatan ketara PMI kepada 45.6 pada Mei 2020 dan seterusnya, naik kepada 51.0 pada Jun 2020 iaitu tertinggi sejak September 2018, sekali gus memberi isyarat bahawa kemerosotan ekonomi telah mereda.

Malah, pertumbuhan eksport semakin baik mulai Jun 2020 apabila ia meningkat semula 8.8 peratus tahun ke tahun kepada RM82.9 bilion dan berlanjutan dalam keadaan positif bagi bulan yang berbaki sehingga Oktober 2020 (naik 0.2 peratus tahun ke tahun).

Penguncupan KDNK bagi suku ketiga 2020 menyederhana kepada 2.7 peratus berbanding pertumbuhan 4.4 peratus dalam suku yang sama tahun lepas, memberikan petunjuk wujudnya pemulihan dalam ekonomi.

“Kita menyaksikan pemulihan bentuk (lekuk) ‘V’’ bermula Mei 2020. Sehubungan itu, Jun adalah petunjuk baik bagi membuktikan bahawa ekonomi semakin pulih,” kata Tengku Zafrul kepada Bernama dalam temu bual pada Ogos.

Mengenai unjuran untuk 2021, Tengku Zafrul dalam temu bual berasingan dengan Bernama pada November berkata, beliau optimis KDNK Malaysia pada tahun depan akan naik kepada 6.5 peratus hingga 7.5 peratus seperti diunjurkan kerajaan.

Beliau berkata, jangkaan ini dibuat berdasarkan beberapa andaian seperti peningkatan dalam permintaan ekonomi serta vaksin COVID-19 yang dijangkakan boleh diperolehi pada suku pertama 2021 yang akan memberi kesan limpahan positif kepada Malaysia.- BERNAMA


DUN Taboh : Tambah kelas SRA JAIM Simpang Ampat

TABOH NANING 19 Julai – Balai Raya Simpang Ampat akan digunakan sebagai kelas sementara bagi mengatasi masalah kepadatan murid di Sekolah Rendah Agama (SRA) Jabatan Agama Islam Melaka (JAIM) Simpat Ampat.

Ahli Dewan Undangan Negeri (ADUN) Taboh Naning Zulkiflee Mohd Zin berkata, perkara itu berlaku susulan pembukaan banyak taman perumahan baharu sekitar DUN berkenaan.

“Lokasi sekolah ini hampir dengan taman perumahan hingga menjadi pilihan ramai ibu bapa, berikutan itu dengan kerjasama dan kebenaran daripada Jawatankuasa Pembangunan dan Keselamatan Kampung (JPKK) kami ambil keputusan untuk guna balai raya berkenaan sebagai kelas sementara.

“Perkara ini juga sudah dalam pengetahuan JAIM yang kini sedang kearah perancangan membina bangunan baharu bagi menampung pertambahan murid yang berlaku.

“Balai raya berkenaan terletak berhampiran sekolah dan jarang digunakan, jadi wajar dimanfaatkan, dapatlah anak-anak kita belajar dalam keadaan lebih selesa,” katanya ketika dihubungi, semalam.

Beliau, difahamkan sekolah berkenaan mempunyai lebih 60 murid dan jumlah itu dijangka terus meningkat berikutan kepesatan pembangunan sekitar DUN Taboh Naning.


TMM2024: Pelancong dipelawa naik Melaka River Cruise percuma

BANDARAYA MELAKA 17 Mei – Pelancong merancang bercuti di negeri ini dipelawa untuk merebut peluang menyelurusi dan menikmati keindahan Sungai Melaka menggunakan perkhidmatan Melaka River Cruise (MRC) sepuas-puasnya secara percuma.

Ketua Menteri, Datuk Seri Ab Rauf Yusoh berkata, tawaran percuma itu adalah sebagai tanda meraikan Tahun Melawat Melaka 2024 (TMM2024) selain sambutan ulang tahun ke-18 Perbadanan Pembangunan Sungai dan Pantai Melaka (PPSPM).

“Pendaftaran itu adalah sebagai rujukan bagi menikmati perkhidmatan ini dan ia bersifat ‘first come, first serve’,” katanya pada sidang media selepas Majlis Perasmian Bangunan Baharu PPSPM di Pengkalan Rama, di sini, malam tadi.

Hadir sama, Setiausaha Kerajaan Negeri, Datuk Wira Zaidi Johari; Exco Pelancongan, Warisan, Seni dan Budaya negeri, Datuk Abdul Razak Abdul Rahman; Exco Sains, Teknologi, Inovasi dan Komunikasi Digital negeri, Fairul Nizam Roslan serta Ketua Pegawai Eksekutif PPSPM, Datuk Tpr. Murad Husin.

Sementara itu Tpr. Murad berkata, pihaknya menyasarkan lebih 10,000 kerusi akan diisi sepanjang hari promosi tersebut dengan operasi bot bermula dari 10 pagi hingga 9 malam.

“Kami menyahut seruan Kerajaan Negeri untuk menyediakan perkhidmatan percuma ini kepada rakyat dan dicadangkan akan disambut pada Mei tahun hadapan ketika Melaka diishytiharkan cuti umum sempena Hari Perishytiharan Kemerdekaan,” katanya.


Cuaca buruk: Nelayan diingat waspada, tangguh aktiviti laut – Maritim

SEREMBAN, 3 Jan – Komuniti maritim terutama nelayan dan pengunjung pantai peranginan dinasihatkan berwaspada dan menangguhkan dahulu aktiviti melibatkan perairan susulan cuaca buruk di Melaka, Negeri Sembilan dan kebanyakan negeri ketika ini.

Pengarah Agensi Penguatkuasaan Maritim Malaysia (Maritim Malaysia) Melaka dan Negeri Sembilan Kapten Maritim Haris Fadzillah Abdullah berkata ini kerana perairan negeri ini diramalkan berlaku air pasang besar dengan tiupan angin Monsun Timur Laut yang lebih kuat sehingga Rabu (5 Jan).

Beliau berkata keadaan laut ketika ini juga adalah berbahaya kepada bot-bot kecil berikutan hujan lebat dan laut bergelora dengan ombak boleh mencapai ketinggian sehingga 1.5 meter.

“Kebanyakan nelayan yang berdaftar di negeri ini adalah nelayan Kelas A yang menggunakan bot kecil untuk menangkap ikan. Dengan cuaca yang buruk pada masa sekarang, ada kemungkinan bot mudah terbalik apabila dibadai ribut dan ombak yang kuat.

“Bagaimanapun, sekiranya masih perlu ke laut, mereka harus sentiasa berhati-hati dan mengambil langkah keselamatan dengan memakai jaket keselamatan, merujuk ramalan kaji cuaca terlebih dahulu serta memastikan bot dalam keadaan selamat,” katanya.

Jelasnya, mereka juga perlu membawa Peranti Pengesan Peribadi yang membantu mempercepatkan bantuan di laut jika berlaku sebarang kecemasan selain menghubungi talian Pusat Operasi Maritim 06-3876730 atau 999 yang beroperasi 24 jam.

Haris Fadzillah berkata Maritim Malaysia Melaka dan Negeri Sembilan sentiasa memantau keselamatan komuniti maritim di laut dengan melakukan rondaan di sekitar perairan, pantai rekreasi serta di jeti awam sekitar Negeri Sembilan.

Sejak 25 Dis lepas, bot peronda digerakkan setiap hari bagi memantau keadaan perairan Melaka dan Negeri Sembilan serta melaksanakan program ‘Preventif SAR’ dalam memastikan keselamatan orang awam ketika menjalankan aktiviti di laut, katanya.

Semalam, Jabatan Meteorologi Malaysia (MetMalaysia) mengeluarkan amaran hujan berterusan peringkat bahaya, buruk dan waspada yang dijangka berlaku di kebanyakan negeri sehingga Selasa (4 Jan) membabitkan Johor, Pahang, Negeri Sembilan, Melaka, Sabah, Kelantan, Terengganu, Perak, Selangor, Kuala Lumpur dan Putrajaya.

Sementara itu, pegawai perikanan Jabatan Perikanan Negeri Sembilan (JPNS) Doreen Wee Siew Leen berkata nelayan masih ke laut untuk menangkap ikan namun hanya melibatkan zon pesisiran pantai dan menasihatkan sejumlah hampir 500 nelayan di negeri itu agar sentiasa berjaga-jaga ketika melakukan aktiviti di laut. – BERNAMA


9 masjid, 22 surau terima sumbangan kurma

PANTAI KUNDOR 23 Mac – Sebanyak sembilan buah masjid dan 22 surau di Dewan Undangan Negeri (DUN) Pantai Kundor menerima sumbangan kurma dan air mineral.

Ahli Dewan Undangan Negeri (Adun) Pantai Kundor Tuminah Kadi @ Mohd Hasim berkata, sumbangan itu diberikan bersempena Ramadan 1444 Hijriah yang jatuh pada hari ini.

Menurut Tuminah atau mesra disapa Kak Ina, sumbangan itu merupakan sebahagian daripada aktiviti beliau sebagai wakil rakyat bersama warga kerja Japerun Pantai Kundor bagi menyemarakkan kehadiran bulan mulia ini.

“Kita mengagihkan 310 kilogram (kg) kurma dan 310 katon air mineral yang mana setiap masjid dan surau akan menerima 10 kg kurma dan 10 karton air mineral.

“Untuk itu kita menyampaikan sumbangan RM1,000 kepada masjid dan RM500 kepada surau di bawah DUN Pantai Kundor,” katanya kepada Melaka Hari Ini.


Polis sahkan penemuan objek dipercayai bahagian roket

Ketua Polis Daerah Miri ACP Alexson Naga Chabu berkata pihaknya menerima laporan mengenai penemuan objek itu semalam (Ahad) dan menerusi tinjauan yang dilakukan, serpihan logam itu didapati terbenam kurang satu meter di dalam tanah.

Bagaimanapun, pihaknya tidak dapat mengesahkan asal usul logam tersebut dan telah meminta bantuan Pasukan Khas Bahan Kimia Berbahaya (Hazmat) Jabatan Bomba dan Penyelamat serta Kementerian Sains, Teknologi dan Inovasi (MOSTI) untuk menganalisis tempat tersebut.

“Kita nasihati orang ramai agar tidak berada di kawasan berhampiran tempat kejadian kerana dibimbangi logam tersebut mengandungi bahan radioaktif yang boleh memudaratkan kesihatan,” katanya dalam kenyataan di sini hari ini.

Katanya orang ramai dinasihatkan untuk tidak membuat spekulasi atau menyebarkan berita palsu kerana ia boleh menimbulkan kegusaran dalam masyarakat dan disarankan menghubungi balai polis berdekatan untuk menyalurkan maklumat atau mendapatkan kepastian mengenai kejadian itu.

Semalam, media melaporkan terdapat serpihan roket Long March 5B milik China dikesan melintasi ruang udara Malaysia di beberapa kawasan termasuk sekitar Sarawak.

MOSTI dalam kenyataan memaklumkan pemantauan secara berterusan pihaknya menerusi Agensi Angkasa Malaysia (MYSA) serta kenyataan oleh Agensi Angkasa China mendapati kemasukan semula serpihan roket berkenaan ke ruang udara Bumi dikesan jam 12.55 tengah malam Sabtu waktu Malaysia.

Menurut MOSTI sisa serpihan itu direkodkan jatuh di sekitar Laut Sulu iaitu kawasan antara latitud 9.1 darjah Utara dan longitud 119.0 darjah Timur. – BERNAMA


KPM salur RM2.4 juta untuk baik pulih 4 sekolah terjejas di Yan

YAN 4 Sept – Sejumlah RM2.4 juta diperuntukkan Kementerian Pendidikan (KPM) bagi membaik pulih empat sekolah di daerah ini yang terjejas teruk akibat banjir berikutan fenonema kepala air dari Gunung Jerai yang berlaku pada 18 Ogos lalu.

Menteri Kanan Pendidikan Datuk Dr Radzi Jidin berkata, empat sekolah itu ialah Sekolah Menengah Kebangsaan (SMK) Yan, Sekolah Kebangsaan (SK) Langkasuka, Sekolah Jenis Kebangsaan Cina (SJKC) York Khoon dan SK Haji Nyak Gam.

“Peruntukan itu bagi membaiki kemudahan yang rosak serta menggantikan aset-aset yang musnah akibat banjir di daerah tersebut,” katanya pada sidang media selepas meninjau kesan banjir di SK Haji Nyak Gam, di sini hari ini.

Radzi berkata kementeriannya akan memastikan pelaksanaan projek kecil membaik pulih empat sekolah itu dilaksanakan secepat mungkin supaya dapat kembali beroperasi dalam keadaan baik sekiranya sesi persekolahan dibuka pada 3 Oktober depan.

“Kita dah tengok hasil pemantauannya dan saya dah maklumkan kepada Pengarah (Pendidikan) negeri agar keadaan yang terjejas itu dipulihkan segera bagi membolehkan murid-murid hadir ke sekolah sekiranya sesi persekolahan dapat dibuka semula,” katanya.

Dalam pada itu, Radzi berkata pembukaan sesi persekolahan pada 3 Oktober depan dilaksanakan mengikut fasa dan kaedah tertentu yang akan dijelaskan kepada umum nanti, selepas selesai sesi libat urus antara pihaknya dengan pengurusan sekolah dan guru.

“Kami sedang adakan sesi libat urus, apabila selesai kami akan berbincang semula dengan Kementerian Kesihatan berdasarkan pandangan dan input yang kami terima, daripada situ kami umumkan apakah kaedahnya.


MUFC julang piala TYT

AYER KEROH 26 Feb – Kelab Bolasepak Melaka United (MUFC) menjulang piala TYT Yang di-Pertua Negeri Melaka 2022 selepas menundukkan Selangor 4-3 menerusi penentuan sepakan penalti.

Aksa persahabatan itu menyaksikan MUFC bermula garang dengan menjaringkan gol pertama seawal minit ke-17 selepas pertahanan, Mohd Fadhli Shas menanduk masuk sepakan penjuru Sony Norde.

Namun kegembiraan skuad Hang Tuah tidak kekal lama selepas Selangor menyamakan kedudukan 1-1 menerusi penyerang import Brazil Herlison Caion, seminit kemudian.

Sony Norde yang kembali menyarung jersi MUFC melegakan rakan sepasukan apabila menyamakan kedudukan 2-2 dan kekal hingga ke tamat separuh masa pertama.

Separuh masa kedua pula menyaksikan pemain MUFC terpaksa bekerja keras selepas Selangor kembali di depan hasil jaringan Caion pada minit ke-78.


Pengorbanan Hasni bukti betapa besar hati, jiwa negarawan – Onn Hafiz

JOHOR BAHRU, 15 Mac – Menteri Besar Johor yang baharu Datuk Onn Hafiz Ghazi menyifatkan pengorbanan Datuk Hasni Mohammad memberi ruang kepada orang muda memimpin negeri ini membuktikan betapa besar hati dan jiwa negarawan beliau.

Onn Hafiz, 43, Ahli Dewan Undangan Negeri (ADUN) Machap berkata pengorbanan Hasni juga menunjukkan beliau meyakini peranan dan kemampuan orang muda dalam mengemudi Johor.

“Semoga gabungan orang yang berpengalaman dengan tenaga dan idealisme orang muda akan dapat membangun dan memperkukuhkan negeri ini agar terus disegani dan melangkah lebih jauh lagi,” katanya menerusi hantaran di akaun Facebook rasminya hari ini.

“Kepada Bangsa Johor yang disayangi, Insya-Allah, segala janji yang dibuat oleh Barisan Nasional (BN) akan saya usaha untuk ditunaikan dengan sebaik mungkin,” katanya.

Onn Hafiz berkata beliau menerima mandat sebagai Menteri Besar dengan tekad dan keazaman untuk melaksanakan amanah dan tanggungjawab yang diberikan dengan segala tenaga, kudrat dan kemampuan.

Terdahulu, Onn Hafiz mengangkat sumpah sebagai Menteri Besar ke-19 di hadapan Sultan Johor Sultan Ibrahim Almarhum Sultan Iskandar di Balai Mengadap Istana Bukit Serene di sini.

Istiadat Penyerahan Surat Tauliah dan Pengisytiharan Pelantikan Menteri Besar Johor itu berlangsung tiga hari selepas kemenangan BN pada Pilihan Raya Negeri (PRN) Johor, Sabtu lepas.

Onn Hafiz dilantik meskipun sebelum ini BN mencadangkan Hasni yang merupakan bekas Menteri Besar sebagai calon bagi mengisi jawatan itu jika BN memenangi PRN Johor.

Semalam, Hasni yang juga Pengerusi BN Johor mencadangkan supaya pucuk pimpinan parti itu memilih orang muda untuk memimpin Johor, setelah melihat sokongan dan kedudukan golongan berkenaan yang penting dalam pembangunan negeri.


Nasib Zainal ditentukan minggu hadapan

Presiden Persatuan Bolasepak Melaka United (MUSA), Datuk Seri Utama Haji Sulaiman Md. Ali berkata, pihaknya masih menunggu keputusan sebulat suara pada mesyuarat jawatankuasa membabitkan pengurusan pasukan itu bagi memutuskan perkara tersebut.

Jelasnya, pada mesyuarat itu akan menentukan kedudukan jurulatih manakah yang akan menerajui skuad Melaka United termasuk pemilihan pemain bagi mengharungi Liga Malaysia pada musim depan.

“Jadi, kita tunggulah minggu depan bagi menentukan hala tuju pasukan menerusi keputusan jawatankuasa pengurusan pasukan Melaka United,” katanya kepada pemberita selepas sesi lawatan ke Kampung Baru , Kuala Sungai Baru, di sini pagi tadi.

MHI melaporkan, desas-desus berhubung kedudukan jurulatih pasukan itu telah menjadi rebutan ramai dan kini telah menerima beberapa ‘resume’ daripada pelbagai jurulatih dalam dan luar negara bagi menerajui pimpinan skuad Hang Tuah.

Menurut sumber, kira-kira tujuh jurulatih telah menyatakan minat bagi mengambil alih kedudukan Zainal yang hanya membawa pasukan itu menduduki tangga kesembilan pada Liga Super musim lalu.


Tokoh korporat Halim Saad dilantik Pro-Canselor baharu UTem.

MELAKA 10 Feb. – Tokoh korporat Tan Sri Halim Saad dilantik sebagai Pro-Canselor Universiti Teknikal Malaysia Melaka (UTeM) yang baharu, berkuat kuasa 15 Jan lalu hingga 14 Jan 2024.

Menurut kenyataan UTeM semalam, pelantikan Halim, 68, bagi menggantikan Datuk Ismail Saleh yang tamat tempoh perkhidmatan, dibuat oleh Yang di-Pertua Negeri Melaka Tun Seri Setia (Dr.) Mohd Ali Rustam selaku Canselor UTeM.

Pelantikan Halim yang merupakan bekas peneraju Kumpulan Renong dan United Engineering Malaysia (UEM) selari dengan momentum UTeM ke arah kecemerlangan pendidikan teknikal yang kreatif dan inovatif terkemuka di dunia serta Revolusi Industri 4.0, demikian menurut kenyataan itu.

Beliau memiliki Ijazah Sarjana Muda Perdagangan dan Pentadbiran daripada Universiti Victoria, Wellington, New Zealand serta dianugerahi beberapa ijazah kehormat, antaranya Ijazah Kehormat Doktor Sains, Universiti Putra Malaysia; Ijazah Kehormat Doktor Pengurusan, Universiti Teknologi Malaysia; serta Ijazah Kehormat Doktor Perdagangan daripada Universiti Victoria.

Halim  berpengalaman luas dalam bidang korporat dan antara sumbangan besar beliau kepada negara ialah menubuhkan Kumpulan Renong/UEM yang merupakan kumpulan perniagaan terbesar dan memberi impak langsung kepada negara, termasuk melaksanakan projek lebuh raya swasta pertama dan terbesar di Asia Tenggara iaitu Lebuhraya Utara-Selatan yang disiapkan hanya dalam tempoh lima tahun berbanding sasaran tujuh tahun.

Dari aspek pendidikan pula, beliau berjaya mencipta dimensi baharu apabila menjadi pengasas dan menubuhkan Kolej Yayasan Saad (KYS) yang merupakan sekolah berasrama penuh swasta yang pertama dalam negara.

Selepas meninggalkan Kumpulan Renong atau UEM pada 2001, Halim mengasas dan memiliki sepenuhnya Kumpulan Markmore yang mempunyai pelaburan dalam bidang penerokaan minyak dan gas konsesi pengeluaran, konsesi perlombongan, minyak hiliran dan gas, tenaga boleh diperbaharui, hartanah dan pusat beli-belah.


Kenya: Bot plastik kitar semula pertama di dunia mulakan pelayaran

NAIROBI 5 Mac. – Flipflopi, bot yang diperbuat daripada plastik kitar semula pertama di dunia memulakan pelayarannya mengelilingi Tasik Victoria di barat Kenya pada Khamis untuk menyebarkan kesedaran mengenai bahaya bahan tidak terurai kepada alam sekitar.

Dengan disokong kempen laut bersih Program Alam Sekitar Pertubuhan Bangsa-Bangsa Bersatu (UNEP), bot diperbuat daripada 100 peratus plastik kitar semula itu akan belayar menerusi ekspedisi ke tiga negara Afrika Timur, lapor Agensi Berita Xinhua.

“Pandemik COVID-19 telah mempercepat keperluan untuk menangani pelbagai krisis alam sekitar, yang hanya dapat dilakukan melalui kerjasama serantau dan global mengenai isu-isu utama seperti plastik sekali guna dan perubahan iklim,” tambahnya.

Menurut pengasas bersama projek Flipflopi Aki Skanda, bot itu dibina untuk menunjukkan kepada dunia bahawa tidak mustahil menghasilkan bahan berharga daripada sampah plastik.

“Dengan belayar mengelilingi tasik, kami mahu mencetuskan inspirasi kepada orang ramai untuk melakukan inovasi sampah plastik mereka sendiri dan menerapkan penyelesaian kitaran yang akan membangun perniagaan lebih hijau, serta menyingkirkan plastik dari alam sekitar,” kata Skanda.

Ujar beliau, bersama dengan komuniti di seluruh wilayah Lake Victoria, tujuan pelayaran adalah untuk memberi kesedaran dan penyelesaian inovatif bagi mengatasi pencemaran dan menyokong pemulihan hijau di Afrika Timur.

Dalam tempoh tiga minggu, Flipflopi akan belayar dari Kisumu ke beberapa lokasi di Uganda dan Tanzania, bertemu pemimpin masyarakat, ahli pemuliharaan, ahli perniagaan, dan pembuat dasar sambil meningkatkan kesedaran serta memberi inspirasi kepada masyarakat untuk menggunakan penyelesaian kitaran bahan buangan untuk mengatasi pencemaran plastik.


PRN Sabah: 54 peratus keluar mengundi setakat 2 petang – SPR

KOTA KINABALU 26 Sept. – Tiga jam sebelum proses pengundian berakhir, sebanyak 54 peratus pemilih berdaftar di Sabah telah keluar mengundi setakat 2 petang tadi, menurut Suruhanjaya Pilihan Raya (SPR).

Sebanyak 2,540 saluran di 741 pusat mengundi dibuka di semua 73 kerusi Dewan Undangan Negeri bagi membolehkan rakyat Sabah memilih kerajaan baharu pada PRN ke-16.


FAM perlu percepat musim 2021 MPFL – Casas

KUALA LUMPUR 7 Jun — Persatuan Bola Sepak Malaysia (FAM) perlu mempercepatkan musim 2021 Liga Futsal Premier Malaysia (MPFL) selepas musim 2020 dibatalkan akibat pandemik COVID-19, kata ketua jurulatih Pahang Rangers FC, Gerard Casas.

Pengendali berusia 31 tahun dari Sepanyol itu walaupun kecewa dengan pembatalan pertandingan, bagaimanapun, menerima keputusan yang dibuat oleh badan induk kebangsaan itu dalam menjaga kesejahteraan jurulatih, pemain dan juga peminat.

“Ia sangat mengecewakan saya kerana saya telah menyiapkan skuad terbaik untuk musim ini tetapi pertandingan dibatalkan kerana wabak itu. Saya dapat melihat kegembiraan dalam kalangan pemain saya ketika pasukan mengalahkan Sarawak 9-1 pada perlawanan pembukaan.

“Walaupun begitu, berharap FAM dapat mempercepat musim 2021 ketika keadaan COVID-19 bertambah baik,” katanya melalui hantaran terbaru di laman Facebook pasukan itu.

Casas yang kini kembali ke negaranya, memuji usaha yang dilakukan oleh kerajaan termasuk petugas barisan hadapan dalam memerangi ancaman COVID-19 di negara ini.

Baru-baru ini, Setiausaha Agung FAM, Stuart Ramalingam mengumumkan pembatalan pertandingan Piala Belia, Piala Presiden dan MPFL, disebabkan bola sepak dan futsal adalah antara aktiviti yag dilarang Majlis Keselamatan Negara (MKN) kerana ia dikategorikan sebagai sukan melibatkan sentuhan.


Peningkatan kluster pendidikan: Kerajaan tunggu laporan jawatankuasa protem – PM

KOTA BHARU, 22 Jan – Perdana Menteri Datuk Seri Ismail Sabri Yaakob berkata sebarang keputusan mengenai sesi persekolahan akan dibuat selepas laporan diperoleh daripada jawatankuasa protem mengenai peningkatan kluster COVID-19 di sekolah.

Beliau berkata Kementerian Pendidikan (KPM) telah diminta untuk membentangkan laporan mengenai peningkatan kluster COVID-19 kepada jawatankuasa protem yang dipengerusikan oleh Menteri Kanan Pertahanan Datuk Seri Hishammuddin Tun Hussein.

“Kalau kita terus tutup sekolah ibu bapa juga bimbang dari segi masa depan anak-anak mereka kerana pembelajaran melalui dalam talian (PdPR) juga tidak diterima (diakses) sepenuhnya oleh rakyat.

“Beberapa perubahan telah dilakukan oleh KPM, isunya kes meningkat begitu tinggi dan mendadak. Saya telah minta supaya KPM membentangkan kepada jawatankuasa protem, dari segi membuat keputusan kita tunggu jawatankuasa protem berbincang dan mendengar laporan KPM itu,” katanya.

Beliau berkata demikian pada sidang media selepas menghadiri Majlis Perjumpaan Khas Perdana Menteri Bersama Ahli Biro Politik UMNO Negeri di Bangunan UMNO Kelantan, di sini hari ini.

Untuk rekod, sekitar 70 peratus atau 62 kluster daripada 89 kluster baharu yang dilaporkan Kementerian Kesihatan (KKM) untuk tempoh 15 Jan hingga semalam, melibatkan institusi pendidikan.

Rekod kluster pendidikan tertinggi dilaporkan pada 19 Jan iaitu 16 kluster daripada 20 kluster baharu yang dikesan. Semalam (21 Jan), 11 daripada 12 kluster yang dilaporkan oleh KKM adalah kluster pendidikan, iaitu masing-masing dua di Kelantan, Selangor, Negeri Sembilan, Wilayah Persekutuan Kuala Lumpur dan Pahang, sementara satu di Johor.


Senarai Kampung Sejahtera diketahui sebulan lagi

SERI NEGERI 19 Ogos – Kementerian Pembangunan Luar Bandar (KPLB) menjangkakan data kampung yang sedang menjalani transformasi ke arah Aspirasi Kampung Sejahtera bakal diketahui dalam tempoh sebulan lagi.

“Dalam kajian yang dijalankan kita dapati banyak kampung yang sudah ke arah Kampung Sejahtera. Cuma peratusannya sama ada sampai atau tidak kriteria yang ditetapkan itu kita masih buat kajian.

“Untuk mencapai tahap Kampung Sejahtera, kampung-kampung ini perlu mempunyai dua elemen yang ditetapkan iaitu infrastruktur dan kepimpinan. Mungkin ada yang kata kampung mereka sudah ada dua elemen ini, tetapi kita juga akan melihat adakah mereka betul-betul sampai tahap yang kita sasarkan.

“Jadi, kita akan menunggu laporan terlebih dahulu daripada negeri-negeri dan insya-Allah dalam sebulan lagi kita akan dapat data dan maklumat lengkap untuk Kampung Sejahtera di Malaysia,” katanya.

Beliau berkata demikian pada sidang media selepas Majlis Penyampaian Watikah JPKK Negeri Melaka Tahun 2022 di Auditorium Seri Negeri, hari ini.

Hadir sama, Setiausaha Kerajaan Negeri Datuk Zaidi Johari; Speaker Dewan Undangan Negeri Datuk Wira Ibrahim Durum dan Exco Kanan Pelaburan, Pembangunan Usahawan dan Koperasi negeri Datuk Seri Ab Rauf Yusoh.

Turut hadir, Exco Pembangunan Luar Bandar, Pertanian dan Industri Asas Tani negeri Datuk Abdul Razak Abdul Rahman; Exco Pelancongan, Warisan dan Kebudayaan negeri Datuk Muhammad Jailani Khamis; Exco Kerja Raya, Pengangkutan, Kemudahan Awam, Infrastruktur dan Pengurusan Banjir negeri Datuk Rahmad Mariman; Exco Perumahan, Kerajaan Tempatan dan Alam Sekitar negeri Datuk Zaidi Attan; Exco Kesihatan dan Anti Dadah negeri Dr Muhamad Akmal Saleh; Exco Pendidikan dan Teknologi negeri Datuk Rais Yasin; Exco Pembangunan Belia, Sukan dan Badan Bukan Kerajaan (NGO) negeri VP Shanmugam serta barisan Ahli Dewan Undangan Negeri (Adun).

Sebelum ini, KPLB melancarkan Aspirasi Kampung Sejahtera bagi melonjak pembangunan kawasan luar bandar dalam usaha meningkatkan taraf hidup masyarakat kampung khususnya aspek ekonomi, selain memastikan semua kampung mencapai aspirasi yang dirumus dalam Dasar Pembangunan Luar Bandar (DPLB) iaitu Wawasan Luar Bandar Yang Sejahtera, Inklusif, Mampan dan Holistik menjelang 2030.

Program itu memberi fokus kepada sembilan kriteria termasuk infrastruktur, ekonomi berimpak tinggi, modal insan berdaya maju, kesihatan, kebersihan dan keceriaan, keagamaan dan kerohanian, keselamatan, kepimpinan serta pentadbiran dan budaya inovasi.

Dalam pada itu, Mahdzir berkata, pihaknya kini sedang mengadakan libat urus bersama setiap negeri bagi mendapatkan maklumat sama ada wujud JPKK yang tidak aktif di negara ini.

Katanya, laporan lengkap diperlukan dari setiap negeri memandangkan mereka lebih tahu mengenai pentadbiran dan pengurusan pemimpin setempat di setiap mukim dan daerah di negeri itu.

“Kita perlu berjumpa dengan Ketua Menteri atau Menteri Besar dan Exco yang terlibat selain ia juga memerlukan libat urus di antara Ketua Setiausaha dan Setiausaha Kerajaan Negeri untuk hal seperti ini dan selepas itu barulah kita akan melihat apa tindakan selanjutnya,” katanya.


Tiga penghuni cedera, bumbung asrama Wisma Anak Yatim runtuh

GEORGE TOWN, 9 Nov – Tiga penghuni di Wisma Anak Yatim Perempuan Islam Pulau Pinang di Jalan Scotland di sini mengalami kecederaan selepas bumbung bangunan di bilik asrama runtuh dalam kejadian malam ini.

Ketua Polis Daerah Timur Laut ACP Soffian Santong berkata pihak bomba menerima laporan pada 9.42 malam bahawa berlaku runtuhan di wisma yang menempatkan 30 penghuni berusia tujuh hingga 18 tahun itu.

“Sebaik pihak bomba tiba, mereka mendapati tiga kanak-kanak perempuan berusia lapan, 10 dan 13 tahun mengalami kecederaan akibat dihempap bumbung dalam bilik asrama dan mereka berjaya dibawa keluar oleh dua warden serta rakan.

“Pihak bomba membawa mangsa ke Hospital Pulau Pinang dan berdasarkan pemeriksaan awal, mereka berada dalam keadaan stabil namun doktor akan menjalankan rawatan lanjut,” katanya kepada pemberita di lokasi kejadian.

Beliau berkata mangsa berusia lapan tahun cedera ringan manakala yang berumur 10 tahun mengadu sakit di bahagian tengkuk dan seorang lagi di bahagian belakang badan.

Soffian berkata semasa kejadian, kesemua mangsa berada di dalam bilik asrama manakala penghuni lain sedang mengikuti kelas tuisyen, mengulang kaji pelajaran, berehat dan makan.

Beliau berkata pemeriksaan lanjut mendapati sebahagian bumbung di atas bilik berkeluasan 185 meter persegi itu runtuh sebelum menghempap mangsa dan pihak polis bersama bomba telah memutuskan untuk menutup wisma tersebut buat sementara waktu.

“Setakat ini, kejadian tersebut tiada unsur khianat namun kami akan menjalankan siasatan terperinci,” katanya sambil menambah penghuni lain akan ditempatkan buat sementara waktu di Wisma Anak Yatim Lelaki Islam Pulau Pinang yang terletak tidak jauh dari lokasi kejadian.

Yang Dipertua Persekutuan Kebajikan Anak-Anak Yatim Islam Pulau Pinang Tan Sri Mohd Yussof Latiff pula berkata beliau terkejut dengan kejadian itu dan berterima kasih kepada semua pihak yang tampil menyelamatkan penghuni asrama terbabit.

“Bangunan asrama itu telah beroperasi sejak tahun 1984 dan berada dalam keadaan baik, ia pernah dibaiki dan diubah suai beberapa kali sebelum ini,” katanya.


Kerajaan rancang bangunkan bandar bersempadan Indonesia dengan kos RM1 bilion

Beliau yang membentangkan belanjawan itu di Dewan Rakyat hari ini berkata pembangunan melibatkan bandar Kalabakan di Sabah dan Ba’kelalan di Sarawak itu adalah sebagai langkah menyambung perpindahan ibu negara Indonesia ke Kalimantan.

Katanya menerusi belanjawan itu, Sabah dan Sarawak akan terus meraih manfaat besar daripada peruntukan pembangunan iaitu masing-masing sebanyak RM6.5 bilion dan RM5.6 bilion.

Daripada jumlah itu, lebih RM2.5 bilion turut disediakan bagi melaksanakan projek-projek melibatkan prasarana awam yang kebanyakannya untuk manfaat Sabah dan Sarawak melibatkan projek jalan dan lampu jalan serta bekalan air dan elektrik.

“Kerajaan juga komited meneruskan dan menyegerakan pelaksanaan Lebuh Raya Pan Borneo Sabah dan Sarawak-Sabah Link Road yang dianggarkan melibatkan kos keseluruhan RM20 bilion dengan jajaran lebih daripada 1,000 kilometer. Kita berharap projek ini dapat diselesaikan dalam masa terdekat,” katanya.

Bertemakan ‘Membangun Malaysia MADANI’, Belanjawan 2023 yang dibentangkan Kerajaan Perpaduan diterajui Anwar memperuntukkan sejumlah RM388.1 bilion, dengan RM289.1 bilion untuk belanja mengurus, RM99 bilion belanja pembangunan termasuk RM2 bilion simpanan luar jangka.  – BERNAMA


PSM tak arah guna penyodok, kadbod buang air bertakung di Stadium Nasional

KUALA LUMPUR, 12 Jun – Perbadanan Stadium Malaysia (PSM) tidak mengeluarkan arahan supaya penyodok dan kadbod digunakan untuk mengalirkan air keluar dari padang sebelum aksi kelayakan Piala Asia 2023 antara Malaysia dan Bahrain di Stadium Nasional di Bukit Jalil, semalam.

Ketua Pegawai Eksekutif PSM Mohd Faidz Sanusi berkata tindakan mengeluarkan air secara manual itu tidak sepatutnya dilakukan kerana venue tesebut mempunyai sistem perparitan yang berfungsi dengan baik untuk mengalirkan air yang bertakung di padang.

“PSM memang tidak mencadangkan mengeluarkan air secara manual seperti itu terutama sekali menggunakan penyodok dan kadbod seperti membersihkan lantai…sepatutnya tidak begitu.

“Padang ini ada sistem perparitan dan kalau tengok bila perlawanan bermula tiada lagi kelihatan air bertakung kerana ia memerlukan masa untuk air surut keluar,” katanya ketika dihubungi Bernama, hari ini.

Semalam, tular beberapa petugas dilihat menggunakan penyodok dan kadbod dalam usaha mengatasi masalah air bertakung di Stadium Nasional selepas hujan lebat yang mengakibatkan hampir sepenuhnya permukaan padang digenangi air.

Mengulas lanjut, Mohd Faidz berkata sistem perparitan di Stadium Nasional membolehkan permukaan padang yang bertakung kembali normal dalam tempoh 15 minit selepas hujan berhenti sementara sekiranya hujan lebat disusuli hujan renyai ia mengambil masa antara 20 hingga 25 minit untuk air surut.

“Ini seperti hendak mengeringkan rambut menggunakan sikat… anda menggunakan peralatan yang tidak sepatutnya, tak perlu gunakan alatan kerana ada parit di bawah itu yang akan mengalirkan air keluar,” katanya.

Sementara itu, PSM dalam kenyataan menyatakan komitmen mereka untuk bekerjasama dengan Persatuan Bola Sepak Malaysia (FAM) dan Konfederasi Bola Sepak Asia (AFC) bagi memastikan baki perlawanan kelayakan Piala Asia 2023 berlangsung dengan lebih baik dan teratur.

PSM menjelaskan pihaknya bersama Kementerian Belia dan Sukan akan memulakan proses penukaran permukaan padang Stadium Nasional yang dijadual bermula suku pertama tahun depan selain kerja-kerja penambahbaikan lain sejurus tamat komitmen acara-acara lain tahun ini.- BERNAMA


Tiga syarikat pengeluar daging terbesar dijamin halal – Rosol

KUALA LUMPUR 29 Dis –  Tiga syarikat pengeluar daging sejuk beku terbesar iaitu Allana Group, Amroon dan Al-Aali adalah antara pembekal daging yang dijamin halal, kata Timbalan Menteri Perdagangan Dalam Negeri dan Hal Ehwal Pengguna (KPDNHEP) Datuk Rosol Wahid.

“Jangan terpengaruh dengan maklumat tersebar di media sosial yang menyebarkan pelbagai andaian dan dakwaan kartel daging ini adalah haram dan sudah berlaku lebih 40 tahun,” katanya kepada media selepas mengadakan lawatan di syarikat pengimport daging sejuk beku di Fatric Sdn Bhd di Selayang di sini hari ini.

Terdahulu di Dewan Negara hari ini Rosol berkata sebuah syarikat pengimport daging sejuk beku yang dipercayai berkaitan dengan kartel daging haram di Johor akan didakwa di mahkamah esok kerana menggunakan logo halal palsu pada kenderaannya.

Beliau turut menafikan dakwaan bahawa kerajaan cuba melindungi pihak dan syarikat yang terlibat dalam perkara yang menimbulkan keresahan umat Islam di negara ini. – BERNAMA


PTPTN catat jumlah deposit SSPN RM1.3 bilion sehingga 30 November

SEREMBAN, 30 Dis – Perbadanan Tabung Pendidikan Tinggi Nasional (PTPTN) merekodkan sebanyak RM1.3 bilion atau 87.05 peratus jumlah deposit akaun Skim Simpanan Pendidikan Nasional (SSPN) bagi tempoh Januari hingga 30 Nov lepas, berbanding sasaran sebanyak RM1.5 bilion, tahun ini.

Pengerusinya Wan Saiful Wan Jan berkata walaupun ia tidak mencapai sasaran, namun jumlah berkenaan menyaksikan peningkatan sebanyak 63 peratus berbanding RM800.84 juta yang direkodkan bagi tempoh yang sama tahun lepas.

“Sebanyak 385,288 akaun SSPN telah dibuka setakat 30 Nov lepas dan ia mencapai sebanyak 96.32 peratus daripada sasaran tahun 2020 iaitu 400,000 akaun baharu.

“Kami jangkakan jumlah akaun baharu ini akan terus meningkat pada tahun hadapan dengan pelbagai promosi yang ditawarkan dan kami menyeru ibu bapa memanfaatkan peluang ini untuk menabung demi masa depan anak-anak,” katanya kepada pemberita selepas Program Bantuan Persekolahan 2021 PTPTN di sini, hari ini.

Mengulas lanjut, Wan Saiful berkata secara keseluruhannya, sejak SSPN dilancarkan pada 2004 dan sehingga 30 Nov lepas, sebanyak 4.77 juta akaun SSPN telah dibuka dengan deposit berjumlah RM7.19 bilion.

“Kami berharap kadar dividen yang ditawarkan oleh SSPN kekal kompetitif berbanding institusi kewangan lain. Pada tahun 2019, kadar dividen yang diberikan adalah kompetitif iaitu empat peratus dan saya berpandangan keuntungan yang diperoleh perlu dikongsikan dengan rakyat supaya mereka juga mendapat manfaat,” katanya.

Terdahulu, Wan Saiful dalam ucapannya pada program tersebut berkata seramai 410 pelajar daripada keluarga berpendapatan rendah (B40) di Negeri Sembilan hari ini menerima bantuan keseluruhan berjumlah RM41,000 daripada PTPTN.

Bantuan tersebut yang bertujuan bagi meringankan beban kewangan ibu bapa merangkumi baucar Mydin berjumlah RM80 bagi pembelian kelengkapan persekolahan dan RM20 dalam bentuk simpanan akaun SSPN-i kepada setiap pelajar.- BERNAMA


Faizal Azumu dilantik jadi penasihat khas Perdana Menteri bertaraf menteri

Pejabat Perdana Menteri dalam satu kenyataan hari ini memaklumkan Ahli Parlimen Tambun dan mantan Menteri Besar Perak itu bertanggungjawab menasihati Perdana Menteri Tan Sri Muhyiddin Yassin dalam hal ehwal jalinan komuniti, komunikasi masyarakat dan pembangunan sosioekonomi.


Kelulut sumber gadis bantu ibu harungi cabaran kehidupan

PANTAI KUNDOR 22 Julai – Walaupun hanya mengusahakan lima sarang kelulut, hasil madu diperoleh seorang wanita dapat menampung perbelanjaan keluarganya sejak tiga tahun lalu.

Nabila Abdul Kadir Jalani, 29, juga memastikan pendapatannya tidak terjejas dalam membantu ibu, Salbiah Tamby, 54, yang hanya bekerja kampung serta lima adiknya berusia antara 15 hingga 28 tahun.

Sehubungan itu, dia bersyukur kerana kelulut tetap mendapat permintaan baik daripada penggemar bahan makanan berkhasiat berasaskan sumber asli meskipun pandemik melanda negara.

“Hanya tiga daripada lima sarang diusahakan mampu mengeluarkan hasil memuaskan pada satu-satu masa, bergantung pada jumlah kelulut yang masuk dalam sarang.

“Ratu dalam setiap sarang amat penting berfungsi menggalakkan ‘rakyatnya’ menghasilkan madu dan tanpa ratu, tidak mungkin sarang akan mengeluarkan madu memuaskan,” katanya di kediamannya di Kampung Tangga Batu, Tanjung Kling di sini hari ini.

Dia menerima kunjungan Ahli Dewan Undangan Negeri (ADUN) Pantai Kundor, Datuk Nor Azman Hassan yang menyampaikan sumbangan kit makanan dan wang untuk keluarganya.

Pemegang Diploma Kejururawatan itu berkata, minat mendalam berkaitan pokok bunga, mendorong dia bekerja dengan ibu saudaranya yang mengusahakan tapak semaian pelbagai jenis pokok bunga tidak jauh dari kediamannya.

Dengan menyaksikan sendiri kelulut menyedut madu pada pokok bunga, Nabila berminat mengusahakan madu kelulut dengan membeli lima sarang daripada batang pokok yang ditebang oleh penjual sarang kelulut.

“Setiap satu sarang bernilai antara RM400 hingga RM500 dan alhamdulillah, sekarang semua sarang itu sudah menghasilkan madu selepas saya menunggu agak lama untuk kelulut datang menghuninya dan mengeluarkan madu,” katanya.

Bagaimanapun, Julai adalah waktu pengeluaran madu paling rendah berikutan kekurangan madu yang dihisap lebah kelulut berbanding antara Februari hingga Mei setiap tahun.

Sementara itu Nor Azman berkata, beliau kagum dengan semangat juang yang tinggi dimiliki gadis terbabit bagi meringankan beban ibunya untuk meneruskan kehidupan, terutama ketika menghadapi ujian hebat akibat pandemik COVID-19 sekarang.

Sehubungan itu, beliau sedia membantu meningkatkan kemajuan pengeluaran madu kelulut berkenaan bagi memastikan Nabila muncul sebagai antara usahawan berjaya di negeri ini.


Singapura sambung semula perkhidmatan bas, teksi rentas Malaysia mulai 1 Mei

“Apabila kami menyambung semula perkhidmatan pengangkutan persendirian merentasi sempadan darat Singapura dan Malaysia pada awal bulan ini, kami berjanji akan membenarkan lebih banyak mod pengangkutan secara beransur-ansur,” kata pengerusi bersama MTF Gan Kim Yong pada sidang media secara maya semalam.

Sementara itu, Penguasa Pengangkutan Darat (LTA) memaklumkan perkhidmatan bas rentas sempadan merangkumi Perkhidmatan 160, 170 dan 170X yang dikendalikan oleh SBS Transit Ltd, Perkhidmatan 950 oleh SMRT Buses Ltd, dan Perkhidmatan TS1, TS3, TS6 dan TS8 di bawah kelolaan Transtar Travel Pte Ltd.

Waktu operasi perkhidmatan 160, 170, 170X dan 950 adalah antara 5.20 pagi dan 12.30 pagi dengan kadar kekerapan yang sama seperti pra-COVID sebelum ini.

“Pengunjung yang ingin mengembara ke Johor boleh menaiki teksi di terminal teksi Queen Street atau menempah teksi menerusi perkhidmatan teksi rentas sempadan berlesen,” katanya.

Susulan perkhidmatan bas rentas sempadan beroperasi semula, Perkhidmatan Bas Perjalanan Bervaksin sedia ada dikendalikan Transtar Travel Pte Ltd dan Handal Indah Sdn Bhd akan ditamatkan pada 1 Mei 2022. – BERNAMA


Pegawai kanan polis disabit kesalahan pengubahan wang haram berpeluang merayu sekali lagi

PUTRAJAYA, 2 Disember – Seorang pegawai kanan polis yang dijatuhi hukuman penjara 10 tahun dan denda RM42 juta oleh Mahkamah Rayuan bagi kesalahan pengubahan wang haram berjumlah RM3.35 juta, diberi peluang untuk merayu sekali lagi.

Ini setelah panel tiga hakim Mahkamah Rayuan diketuai Datuk Seri Kamaludin Md Said membenarkan permohonan semakan oleh Mohd Ismail Syed Merah, 59.

Kamaludin, yang bersidang bersama Datuk Abu Bakar Jais dan Datuk Wira Ahmad Nasfy Yasin, kemudian menetapkan 20 Dis untuk pengurusan kes di hadapan timbalan pendaftar untuk rayuan Mohd Ismail.

Pada 22 Mac lepas, panel hakim Mahkamah Rayuan berbeza, diketuai oleh Datuk Has Zanah Mehat, menolak rayuan Mohd Ismail, yang berpangkat DSP, terhadap sabitannya dan hukuman penjara.

Panel hakim itu juga meningkatkan hukuman penjara Mohd Ismail daripada empat tahun kepada 10 tahun serta memerintahkan dia membayar denda RM42 juta dan penjara 48 bulan jika gagal membayarnya selepas membenarkan rayuan pihak pendakwaan.

Susulan keputusan panel Mahkamah Rayuan sebelum ini, Mohd Ismail memfailkan permohonan semakan di bawah Peraturan 105 Kaedah-Kaedah Mahkamah Rayuan 1994 memohon mahkamah mendengar semula rayuannya.

Terdahulu, peguam Datuk Wan Azmir Wan Majid yang mewakili pegawai polis itu berkata Mahkamah Tinggi dan Mahkamah Rayuan telah menggunakan imbangan kebarangkalian, iaitu beban pembuktian yang lebih rendah apabila mensabitkan Mohd Ismail atas pertuduhan tersebut.

Beliau berkata panel Mahkamah Rayuan sebelum ini memutuskan pihak pendakwaan hanya perlu membuktikan unsur-unsur pertuduhan pengubahan wang haram terhadap Mohd Ismail atas imbangan kebarangkalian dan bukannya melampaui keraguan munasabah yang merupakan beban pembuktian yang lebih tinggi yang biasanya digunakan dalam kes jenayah.

Timbalan Pendakwa Raya (TPR) Datuk Mohd Dusuki Mokhtar, yang dibantu oleh TPR Mohd Fairuz Johari, berhujah bahawa Mohd Ismail gagal memenuhi keperluan untuk semakan dan semua isu telah didedahkan oleh panel Mahkamah Rayuan sebelum ini.

Mohd Ismail didakwa atas lima pertuduhan pertama menggunakan wang yang diperoleh daripada aktiviti menyalahi undang-undang, masing-masing melibatkan RM10,143.37; RM40,000; RM6,283.09; RM993,716.91 dan RM500,000, untuk membeli dan menambah pelaburan dalam Pelan Perlindungan Insurans Takafullife dan Pelan Takafulink yang didaftarkan di bawah nama anak perempuannya, Nur Aqillah Mohd Ismail.

Dua lagi pertuduhan ialah melakukan pengubahan wang haram, membabitkan RM499,620 dan RM29,950, menggunakan akaun pihak ketiga milik seorang Tan Kim Tee.

Mohd Ismail dituduh melakukan kesalahan itu di Bangunan MAA Takaful, Jalan Tun Razak, Johor Bahru dan di dua premis bank iaitu RHB dan CIMB di Jalan Rahmat dekat Batu Pahat, Johor antara 4 Sept 2014 dan 28 Dis 2015.

Pada 2019, Ismail dibebaskan dan dilepaskan oleh Mahkamah Sesyen Johor Bahru atas semua pertuduhan pengubahan wang haram. Bagaimanapun pada 2020, Mahkamah Tinggi mensabitkannya atas semua pertuduhan dan menjatuhkan hukuman penjara empat tahun bagi setiap pertuduhan yang duperintahkan berjalan serentak.


Guna helikopter bantu kesan komando hilang

TELOK MAS 8 Februari – Operasi mencari dan menyelamat (SAR) seorang anggota komando yang dikhuatiri lemas ketika menjalani latihan menyelam di Pulau Undan yang disambung semula pagi ini turut dibantu sembilan aset udara.

Pengarah Agensi Penguatkuasaan Maritim Malaysia (Maritim Malaysia) Melaka/Negeri Sembilan, Kepten Maritim Iskandar Ishak berkata, antara aset terbabit adalah helikopter AS365 N3 Dauphin dari Stesen Udara Maritim Malaysia Subang dan pesawat jenis King Air.

Menurutnya antara agensi terbabit dalam SAR adalah Angkatan Tentera Malaysia (ATM), Jabatan Bomba dan Penyelamat Malaysia (JBPM) serta Polis Diraja Malaysia (PDRM).


DUN Merlimau: ‘Spiderman’ dapat khemah niaga

MERLIMAU 12 April – Atas rasa simpati terhadap nasib peniaga yang terpaksa berpanas dalam mencari rezeki, Ahli Dewan Undangan Negeri (ADUN) Merlimau Dr Muhamad Akmal Saleh tampil berkongsi rezeki.

Akmal berkata, ketika melalui Dewan Dato Haji Ahmad Ithnin, baru-baru ini, beliau terlihat seorang peniaga yang mengenakan kostum ‘Spiderman’ menjual air jagung dan laksa tanpa kelengkapan perniagaan asas seperti khemah.

“Terima kasih Spiderman Merlimau sudi benarkan saya kongsi rezeki bersama. Tak sampai hati bila lalu di depan nampak spiderman ni berpanas menjual air jagung dan laksa demi sesuap nasi.

“Jadi kita beri khemah dan beli semua laksa dan air yang dijual supaya abang spiderman dan isteri boleh balik awal hari ini ya..

“Pada mana-mana yang lalu di depan dewan, boleh ambil laksa dan air jagung percuma untuk hari ini ya,” katanya menerusi hantaran di Facebook rasminya 10 April lalu.


PKPB: Pengecualian caj RM1 di mesin ATM kekal – Ismail Sabri

PUTRAJAYA 1 Jun — Pengecualian caj RM1 di semua mesin juruwang automatik (ATM) bagi pengeluaran wang mesin MEPS masih dikekalkan dalam tempoh Perintah Kawalan Pergerakan Bersyarat (PKPB) yang dijadualkan berakhir pada 9 Jun ini.

Menteri Kanan (Kluster Keselamatan) Datuk Seri Ismail Sabri Yaakob berkata setakat ini, tiada perbincangan dan permohonan dibuat dengan pihak bank bagi mengubah pelaksanaan itu yang berkuat kuasa pada 6 April lepas.

“Tiada perubahan untuk bayaran RM1 bagi pengeluaran di mesin ATM, jadi kita masih boleh nikmati faedah diberikan itu setakat hari ini,” katanya pada sidang media harian di sini hari ini.

Kerajaan sebelum ini memutuskan bahawa semua institusi perbankan dan PayNet mengecualikan caj RM1 bagi pengeluaran wang antara bank di ATM yang menggunakan rangkaian Malaysian Electronic Payment System Sdn Bhd (MEPS) bagi mengelak kesesakan di kaunter bank.


‘Kita hilang dua mata untuk dibawa pulang’ – Zainal

KETUA Jurulatih Melaka United Zainal Abidin Hassan percaya pasukannya lebih layak membawa pulang tiga mata dari Stadium UiTM Shah Alam, dengan aksi memuaskan yang ditampilkan.

Namun, jelasnya, kegagalan menyempurnakan peluang terutama di separuh masa kedua membuatkan skuad Hang Tuah terpaksa berpuas hati berkongsi satu mata dengan Selangor.

“Bagi saya, dengan serangan yang ditampilkan, kita telah telah berjaya menyukarkan Selangor di laman sendiri. Namun, kita gagal memanfaatkan peluang, terutamanya peluang keemasan di minit-minit akhir perlawanan.

“Bagi saya kita terlepas tiga mata dan hilang dua mata untuk dibawa pulang. Apa pun, pemain-pemain sudah bekerja keras untuk mendapatkan satu mata berharga ini,” katanya ketika ditemu bual selepas tamat perlawanan.

Beliau berkata, secara keseluruhan anak buahnya telah menampilkan aksi terbaik dalam perlawanan ini terutama membabitkan kerjasama sebagai satu pasukan dan mengawal kawasan tengah di separuh masa kedua.

Namun, beliau akur dengan keputusan berkenaan dan tetap memberikan kredit kepada pemain yang telah melakukan tugas dengan baik sepanjang 90 minit masa perlawanan.

“Kita tahu Selangor akan bermati-matian di separuh masa pertama, sebab itu kita kelihatan sedikit bergelut. Namun, apabila masuk separuh masa kedua, kita kembali dengan begitu cantik dan berjaya mengawal kawasan tengah dan mencipta banyak peluang.

“Kita telah mendominasi perlawanan dan mencipta peluang. Namun, pemain pasti tahu, setiap peluang perlulah dimanfaatkan terutama membabitkan perlawanan seperti ini,” katanya lagi.


Dua rentung dalam kemalangan empat kenderaan dekat Sedenak

JOHOR BAHRU, 16 Okt – Dua rentung manakala empat terselamat dalam kemalangan melibatkan sebuah lori dan tiga kereta di Kilometer 45.7 Lebuh Raya Utara Selatan arah Selatan berdekatan dengan Sedenak, malam tadi.

Komander Operasi dari Balai Bomba dan Penyelamat (BBP) Renggam Mohd Fauzi Nor berkata kejadian kira-kira pukul 7.47 malam itu melibatkan sebuah lori Isuzu dan tiga kereta iaitu Proton Wira, Toyota Vios dan Proton Preve.

“Wanita yang maut ialah penumpang Proton Wira dikenali sebagai Nurul Nazihah Kamalul Arifin, 28, yang ditemukan tersepit serta rentung di dalam kenderaan terbabit.

“Seorang lagi ialah mangsa dalam Toyota Vios tetapi belum dikenal pasti identitinya,” kata beliau dalam satu kenyataan, di sini, hari ini.

Beliau berkata lori Isuzu terbakar 70 peratus tetapi pemandu dan penumpang yang dikenali sebagai S. Suresh, 38, dan Mok You Jian, 22, selamat.


113 menara telekomunikasi, 24 Pedi terjejas akibat banjir di Terengganu

KUALA TERENGGANU, 11 Mac – Sebanyak 113 menara telekomunikasi dan 24 Pusat Ekonomi Digital Keluarga Malaysia (Pedi) di Terengganu terjejas akibat banjir baru-baru ini.

Pengerusi Jawatankuasa Infrastruktur, Kemudahan Awam, Utiliti dan Teknologi Hijau negeri Dr Mamad Puteh berkata syarikat telekomunikasi yang terlibat telah mempercepat kerja-kerja membaik pulih semua menara dan Pedi terjejas agar ia boleh beroperasi seperti biasa selepas bekalan elektrik kembali pulih.

“Suruhanjaya Komunikasi dan Multimedia (MCMC) memaklumkan terdapat peralatan telekomunikasi telah ditenggelami air meskipun platform di dua menara yang menempatkan peralatan tersebut pernah ditinggikan sebelum ini.

“MCMC Terengganu telah menyarankan agar syarikat telekomunikasi yang terlibat mengkaji semula tahap ketinggian platform peralatan yang tenggelam di menara komunikasi yang terjejas,” menurutnya dalam kenyataan hari ini.

Pengerusi Jawatankuasa Infrastruktur Telekomunikasi Negeri Terengganu itu juga berkata kerjasama baik antara MCMC Terengganu dengan syarikat telekomunikasi dalam mengemas kini dan menyediakan laporan membolehkan penyediaan maklumat secara lebih konsisten pada masa akan datang.

“Saya percaya tindakan proaktif yang sama akan memudahkan proses menyalurkan maklumat terkini kepada rakyat Terengganu untuk berwaspada ketika menghadapi situasi banjir.


Ab Rauf luluskan peruntukan segera baiki kediaman mangsa ribut

TANJUNG BIDARA 25 Jun – Ahli Dewan Undangan Negeri (ADUN) Tanjung Bidara, Datuk Seri Ab Rauf Yusoh hari ini meluluskan peruntukan segera kerja pembaikan dua rumah yang rosak teruk dipukul ribut di Kampung Balik Batu dan Kampung Ayer Hitam Pantai, di sini awal pagi ini.

Ab Rauf yang juga EXCO Perindustrian, Pelaburan dan Pembangunan Usahawan negeri berkata, beliau menyediakan peruntukan segera bagi menjalankan kerja pembaikan bumbung rumah Saharudin Abdullah, 52, di Kampung Balik Batu dan kediaman Hamka Jais, 55, di Kampung Ayer Hitam Pantai.

Ab Rauf ketika meninjau lokasi kejadian berkata, beliau sudah mengarahkan Setiausaha Jawatankuasa Pembangunan dan Penyelarasan (JAPERUN) DUN Tanjung Bidara, Ahmad Warid segera mendapatkan kontraktor bagi melaksanakan kerja berkenaan.

“Kerja pembaikan bumbung di kedua-dua rumah itu dibuat hari ini juga kerana kita bimbang jika hujan lagi, rumah mereka banjir,” katanya ketika ditemui di kediaman Saharudin hari ini.

Ab Rauf yang hadir di kampung berkenaan dengan menunggang motosikal berkata, kenderaan itu memudahkannya keluar masuk kampung untuk bertemu anggota komuniti.

Sementara itu, Ahmad berkata, peruntukan segera dikeluarkan bagi menjalankan kerja pembaikan rumah Saharudin dan Hamka manakala empat lagi pemilik rumah diberikan sumbangan berikutan kerosakan kecil dialami pada bumbung rumah masing-masing.

Dalam kejadian hujan lebat dan ribut jam 1.30 pagi tadi kira-kira 50 peratus bumbung rumah Saharudin tercabut manakala keseluruhan bumbung anjung kediaman Hamka musnah.


PM menaruh harapan tinggi pingat emas pertama Olimpik

SEPANG 18 Julai – Perdana Menteri Tan Sri Muhyiddin Yassin menaruh harapan tinggi ke atas kontinjen Malaysia ke Sukan Olimpik Tokyo 2020 untuk membawa pingat emas pertama dari temasya sukan berprestij itu.

“Saya harap kali ini ialah kali yang pertama Malaysia akan membawa pingat emas pertama dan bagi mereka yang berjaya, insya-Allah ganjaran yang baik akan kita berikan kepada anda semua,” katanya ketika menyempurnakan Lambaian Juara Demi Malaysia di sini, semalam.

Perdana Menteri memberikan kata-kata motivasi kepada skuad badminton, gimnastik, akuatik (renang, terjun) dan memanah di Lapangan Terbang Antarabangsa Kuala Lumpur (KLIA), sebelum mereka berlepas ke Tokyo untuk temasya sukan terbesar dunia bermula 23 Julai hingga 8 Ogos ini.

Muhyiddin dalam ucapannya di hadapan 40 ahli kontinjen negara menaruh keyakinan tinggi bahawa kumpulan yang mewakili negara pada temasya ini adalah terbaik dan mampu menyinar di temasya itu.

“Saya menaruh keyakinan bahawa anda semua akan berjuang berhabis-habisan demi Malaysia tercinta untuk mengibarkan Jalur Gemilang di mata dunia, untuk mengangkat martabat negara di pentas antarabangsa, dan membuktikan anak Malaysia mampu menjadi atlet terbaik dalam sukan masing-masing.

Beliau juga berharap di bawah kepimpinan Datuk Lee Chong Wei selaku ketua kontinjen, negara mampu membuahkan keputusan terbaik dalam sejarah penyertaan negara di sukan Olimpik kali ini.

“Apa yang saya dapat lihat keseluruhan kontinjen kita pada temasya kali ini yang seramai 30 atlet, 21 jurulatih dan 13 pegawai ini sebenarnya bukan sekadar 30 orang atau jumlah 64 orang, ia sebenarnya mencerminkan kekuatan 32 juta orang rakyat Malaysia keseluruhan.

Turut hadir mengiringi atlet ialah Menteri Belia dan Sukan Datuk Seri Reezal Merican Naina Merican, Duta Jepun ke Malaysia Hiroshi Oka, Ketua Pengarah Majlis Sukan Negara (MSN) Datuk Ahmad Shapawi Ismail, Presiden Majlis Olimpik Malaysia (MOM) Tan Sri Mohamad Norza Zakaria dan Chong Wei.

Seramai 40 orang, termasuk 18 atlet berlepas menaiki pesawat Malaysia Airlines MH9118 pada jam 10.50 malam dan dijangka tiba di Lapangan Terbang Antarabangsa Narita pada jam 8.05 pagi tadi.

Sejurus tiba di Tokyo, mereka akan menjalani ujian calitan COVID-19 dan menjalani tempoh isolasi selama tiga hari, selain perlu menjalani ujian air liur sepanjang tempoh berada di negara Matahari Terbit itu.

Malaysia pada Olimpik kali ini, akan diwakili oleh 30 atlet yang akan beraksi dalam 27 acara meliputi 10 jenis sukan, dengan matlamat utama kekal untuk merangkul pingat emas pertama Malaysia.

Kumpulan pertama atlet Malaysia, terdiri daripada empat pelayar – Khairulnizam Mohd Afendy bagi acara laser lelaki, Nur Shazrin Mohd Latif (laser wanita), Nuraisyah Jamil dan Juni Karimah Noor Jamali (kedua-duanya acara International 470 wanita) yang diiringi oleh tiga pegawai berlepas ke Tokyo pada 8 Julai lalu.

Penembak negara, Nur Suryani Mohamed Taib yang akan beraksi dalam acara 50m rifle tiga posisi wanita berlepas pagi semalam, manakala baki atlet dijangka berlepas pada 25 Julai ini.

Atlet lain yang layak ke Olimpik kali ini ialah Khairul Anuar Mohamad, Syaqiera Mashayikh (memanah), Lee Hup Wei, Azreen Nabila Alias (olahraga), Mohd Azizulhasni Awang, Muhammad Shah Firdaus Sahrom (berbasikal trek), Gavin Kyle Green, Kelly Tan (golf) dan Welson Sim dan Phee Jinq En (renang).

Selain itu, Pandelela Rinong, Cheong Jun Hoong, Leong Mun Yee, Nur Dhabitah Sabri, Ng Yan Yee (terjun), Farah Ann Abdul Hadi, Jeremiah Loo Phay Xing (gimnastik) pemain badmiton Lee Zii Jia, Soniia Cheah, Aaron Chia, Soh Wooi Yik, Chow Mei Kuan, Lee Meng Yean, Chan Peng Soon dan Goh Liu Ying.

Pada edisi Rio 2016, Malaysia yang diwakili oleh 32 atlet, membawa pulang empat pingat perak dan sebutir gangsa, yang juga merupakan pencapaian terbaik negara di Sukan Olimpik.


Tanjung Bruas Port akan dinaik taraf jadi pelabuhan eksport

JASIN 29 Dis – Kerajaan negeri bercadang untuk menaik taraf Tanjung Bruas Port di Tanjung Kling menjadi sebuah pelabuhan yang berfungsi sebagai lokasi eksport barangan ke luar negara.

Exco Pelaburan dan Perindustrian Negeri Datuk Seri Ab Rauf Yusoh berkata, melalui pembesaran tersebut, ia dapat memudah serta mempercepatkan kilang-kilang di kawasan perindustrian negeri ini untuk mengeksport pelbagai barangan mereka ke luar negara, sekali gus berupaya meningkat hasil pengeluaran mereka.

“Memang ada sebahagian produk perindustrian kita sekarang ini menggunakan kemudahan di Tanjung Bruas, tetapi kita melihat ia masih tidak mencukupi untuk membantu proses eksport.

“Seperti contoh Kilang Xinyi Glass mampu mengeluarkan 400 unit kontena setiap hari dan kalau sebulan sudah 1,200 kontena, jadi ia memerlukan sebuah pelabuhan yang lebih besar dan mempunyai kemudahan lengkap.

“Sebab itulah kita mahu menaik taraf pelabuhan ini supaya dapat meningkatkan jumlah kontena dan pada masa sama membantu semua kawasan perindustrian kita mengeksport produk mereka ke luar negara,” katanya.

Beliau berkata demikian dalam sidang media selepas mengadakan lawatan ke Kilang Xinyi Glass Holdings Limited, di Lipat Kajang, di sini, hari ini.

Hadir sama, Ketua Pegawai Eksekutif Perbadanan Kemajuan Negeri Melaka (PKNM) Datuk Azmi Hussain dan Pengarah Kewangan Xinyi Glass Holdings Limited dan Xinyi Solar Holdings Limited, Datuk Sin Ket Hin.

Mengulas lanjut, Ab Rauf berkata, dalam tempoh dua minggu ini pihaknya akan memanggil semua pihak yang terlibat dengan Tanjung Bruas Port bagi tujuan penyelarasan.

Tambahnya, ia termasuklah mengadakan perbincangan dengan pihak Melaka Waterfront Economic Zone (M-WEZ) memandangkan kawasan pelabuhan ini turut termasuk di dalam kawasan zon ekonomi yang sedang dirangka.


Dr Noor Hisham dianugerah ijazah kehormat doktor falsafah pada Konvokesyen UKM ke-48

KUALA LUMPUR 4 April. – Ketua Pengarah Kesihatan Tan Sri Dr Noor Hisham Abdullah dianugerahkan Ijazah Kehormat Doktor Falsafah (Kepimpinan Dalam Kesihatan Awam) sempena majlis Konvokesyen Universiti Kebangsaan Malaysia (UKM) ke-48.

Menerusi hantaran di laman Twitter Ketua Pengarah Kesihatan itu semalam, Dr Noor Hisham merakamkan penghargaan atas penganugerahan itu dan menyifatkan ia satu pengiktirafan kepada komitmen dan dedikasi para pendidik di UKM dan kesemua petugas kesihatan.

“Merafak sembah menjunjung kasih menghadap Yang Dipertuan Besar Negeri Sembilan Tuanku Muhriz Tuanku Munawir, Canselor UKM, di atas limpah perkenan mengurniakan anugerah Ijazah Kehormat Doktor Falsafah. Sekalung penghargaan dan jutaan terima kasih diucapkan kepada UKM dan Fakulti Perubatan UKM atas penganugerahan ini.

“Selaku alumni Fakulti Perubatan UKM pada 1988 dan 1994, saya turut berasa bangga melihat kejayaan yang diperoleh oleh semua graduan yang menerima ijazah mereka pada majlis konvokesyen kali ini yang diadakan dalam suasana norma baharu,” katanya.

Dalam pada itu, Dr Noor Hisham turut mengucapkan penghargaan kepada pakar bedah endokrin yang juga mentornya Prof Emeritus Dr Freda Andrea Meah yang menyampaikan ucapan tahniah atas penganugerahan itu menerusi satu video.

“Saya tidak akan menjadi siapa saya pada hari ini jika bukan kerana bimbingan dan tunjuk ajar Profesor Freda Meah. Terima kasih diucapkan dan saya bersyukur atas peluang yang diberikan bagi meneruskan perjalanan hidup untuk berbakti dan membuat kebaikan kepada orang ramai. Insya-Allah,” kata Dr Noor Hisham.

Dalam video berdurasi 45 saat itu, Dr Freda Andrea berkata Dr Noor Hisham adalah pelatih pertama yang dibimbing beliau bagi menjalani latihan pembedahan endokrin dan merupakan pakar bedah endokrin terbaik.

“Saya sangat bangga dengan beliau, saya ucapkan tahniah dan syabas dari lubuk hati saya kerana beliau dianugerahkan Ijazah Kehormat Doktor Falsafah dan beliau sememangnya layak 100 peratus,” katanya.

Pada tahun lalu, Dr Noor Hisham dianugerahkan Alumni Tersohor 2019 oleh Fakulti Perubatan UKM atas sumbangan besar beliau dalam bidang perubatan.


MBMB rangkul dua anugerah pelancongan Asia Tenggara

AYER KEROH 6 Februari – Majlis Bandaraya Melaka Bersejarah (MBMB) membuktikan keunggulannya dalam sektor pelancongan Asia Tenggara apabila merangkul dua anugerah pada Asean Tourism Award yang berlangsung di Jogjakarta, semalam.

Anugerah tersebut telah disampaikan Menteri Pelancongan, Seni dan Budaya Datuk Seri Tiong King Sing kepada Pegawai Kesihatan Persekitaran MBMB Khairul Anam Mokhtar yang mewakili Datuk Bandar MBMB serta wakil Jawatankuasa Jonker Walk Melaka Roger Tan Wei Jian.

Manakala Majlis Penganugerahan Asean Tourism Award 2024 kepada tuan rumah berikutnya iaitu Laos telah diterima oleh Suanesavanh Vignaket yang merupakan Minister of Information, Culture and Tourism.


‘Muaythai pantai’ bertaraf dunia bakal gegar Melaka tahun depan

PANTAI KUNDOR 29 Oktober – Kejohanan muaythai bertaraf antarabangsa bakal dianjurkan tahun depan menjadi sebahagian daripada acara tersenarai dalam kalendar pelancongan Negeri Melaka.

Exco Pelancongan, Warisan dan Kebudayaan Negeri Datuk Muhammad Jailani Khamis berkata, acara itu merupakan sebahagian daripada perancangan kalender Kerajaan Negeri untuk menarik kehadiran pelancong dan sub sektor pelancongan sukan.

“Insya-Allah ini menjadi perancangan besar kita tahun depan yang saya meminta Bahagian Promosi Pelancongan bersama Kementerian Pelancongan, Seni dan Budaya (MOTAC) bagi merancang penganjuran ini.

“Jadi, kita berharap persatuan muaythai dalam negara dan badan bukan kerajaan (NGO) untuk bersama-sama mengetengahkan sukan ini supaya ia mencapai matlamat kita untuk menjadikannya acara lebih besar,” katanya.

Beliau berkata demikian pada sidang media selepas mewakili Ketua Menteri Datuk Seri Utama Sulaiman Md Ali merasmikan Melaka By The Sea Carnival 2022 di Pantai Puteri, di sini, hari ini.

Hadir sama, Ahli Dewan Undangan Negeri (Adun) Pantai Kundor Tuminah Kadi; Pengurus Besar BPP Melaka Sa’ari Basiron dan Pengarah MOTAC Melaka Jay Yeow.

Pada program Melaka By The Sea 2022 yang itu turut menampilkan pertandingan Muaythai Championship yang disertai kira-kira 100 peserta dari seluruh negara.


Kursus lahir usahawan ‘celik’ digital

LENDU 1 Ogos – Penganjuran Kursus Asas Usahawan Digital dilihat sebagai permulaan baik dalam melahirkan usahawan celik digital terutamanya di luar bandar.

Ketua Pemuda UMNO Bahagian Masjid Tanah, Abdul Hakim Abdul Wahid menyifatkan kursus seumpama itu dilihat mampu beri manfaat buat peserta yang terlibat, selain meningkatkan potensi usahawan digital di negeri ini.

“Golongan usahawan hari ini adalah wajib untuk ceburi diri dalam medium digital kerana seluruh dunia kini menjadikan digital sebagai hab utama perniagaan dari segi pemasaran, pembayaran serta pelbagai lagi.

“Kerajaan Melaka amat titik beratkan tentang hal ini dan pada pembentangan Bajet 2022, kerajaan negeri ambil inisiatif laksana Platform e-Dagang Melaka Easy Shop membantu mempromosi dan membuka peluang pasaran yang luas kepada usahawan-usahawan dengan mengadaptasi model perniagaan Shopee, Lazada, Food Panda dan Grab Food,” katanya.

Abdul Hakim berkata demikian ketika berucap mewakili Ketua Menteri, Datuk Seri Utama Sulaiman Md Ali pada majlis perasmian penutup Kursus Asas Usahawan Digital anjuran
Jawatankuasa Pembangunan dan Keselamatan Kampung (JPKK) Kampung Seri Terubuk di sini, baru-baru ini.

Sementara itu, Pengerusi JPKK Kampung Seri Terubuk, Mohd Khairul Musa berkata, pihaknya berbesar hati menganjurkan kursus tersebut dan ianya adalah untuk kepentingan semua golongan masyarakat setempat serta kawasan Masjid Tanah amnya.

“Umum mengetahui, perniagaan digital amat penting pada hari ini, justeru dengan adanya kursus ini, peserta terlibat akan mendapat ‘input’ penggunaan ‘platform’ yang betul dalam menjalankan perniagaan ‘online’ tanpa mengeluarkan sebarang modal,” katanya.

Tambahnya, pihaknya juga turut menjemput pihak Tabung Ekonomi Kumpulan Usaha Niaga (TEKUN) Nasional bagi menyampaikan taklimat mengenai jenis pinjaman yang disediakan.


Nasib berbeza buat Nur Dhabitah dan Yan Yee

TOKYO 30 Julai – Nasib berbeza buat dua penerjun negara di Pusat Akuatik Tokyo hari ini apabila Nur Dhabitah Sabri mengesahkan slot ke peringkat separuh akhir manakala rakannya Ng Yan Yee terkandas di pusingan kelayakan acara 3 meter (m) papan anjal individu wanita di Sukan Olimpik Tokyo 2020.

Nur Dhabitah, 22, bermula dengan bergaya apabila menduduki ranking ketiga selepas tamat pusingan pertama dengan 67.50 mata, sebelum kedudukan mula merosot, namun berjaya menamatkan saingan di tempat ke-10 dengan mengumpul 291.60 mata.

Bagi Nur Dhabitah, ini adalah penampilan keduanya di pentas Olimpik dengan pencapaian di tempat kelima acara 3m papan anjal seirama ketika bergandingan dengan Cheong Jun Hoong pada edisi 2016 di Rio de Janeiro, Brazil.

Sementara, Yan Yee yang bermula agak kurang baik, gagal memperbaiki kedudukan pada penampilan ketiganya di Olimpik, sekali gus terlepas peluang ke separuh akhir apabila menamatkan saingan di tempat ke-20 dengan mengumpul 251.95 mata.

Bagaimanapun, Yan Yee yang pernah beraksi pada edisi London 2012 dan Rio 2016, berada dalam senarai penerjun simpanan untuk separuh akhir.

Penerjun China mempamerkan penguasaan mereka apabila juara bertahan Shi Tingmao mengungguli kedudukan selepas mengumpul 350.45 mata, diikuti rakan senegara yang juga bekas juara dunia Wang Han (347.25 mata) dan Jennifer Abel dari Kanada (332.40 mata).

Tingmao dan Wang Han mempunyai keyakinan tinggi di separuh akhir selepas meraih pingat emas acara 3m papan anjal seirama Ahad lepas.

Hanya 18 penerjun terbaik daripada 27 peserta di pusingan kelayakan mara ke peringkat separuh akhir yang dijadual berlangsung pada Sabtu, 3 petang waktu tempatan (2 petang waktu Malaysia).


COVID-19: Jumlah pelaburan Negeri Sembilan susut

SEREMBAN 1 Dis. – Jumlah pelaburan di Negeri Sembilan susut kepada RM665 juta melibatkan 11 projek bagi tempoh Januari hingga Jun tahun ini berbanding RM 811.2 juta merangkumi 21 projek bagi tempoh sama tahun lepas.

Menteri Besar Negeri Sembilan Datuk Seri Aminuddin Harun berkata ini berikutan penutupan sempadan negeri dan antarabangsa susulan penularan pandemik COVID-19 yang turut memberi kesan langsung terhadap sektor pelaburan negeri ini.

Beliau berkata, sebanyak RM302.5 juta daripada jumlah keseluruhan RM665 juta itu adalah daripada pelaburan asing manakala 362.5 juta merupakan pelaburan tempatan.

“Kemasukan punca (sumber) pelaburan asing ke negeri ini berkurangan sebanyak 50.3 peratus berbanding tahun lepas manakala pelaburan tempatan meningkat sebanyak 79.1 peratus susulan strategi yang difokuskan terhadap perkembangan projek sedia ada,” katanya pada sesi Pertanyaan Lisan Persidangan Ketiga (Belanjawan) Penggal Ketiga, Dewan Undangan Negeri (DUN) Negeri Sembilan  di sini, hari ini.

Beliau menjawab pertanyaan Datuk Seri Mohamad Hasan (BN-Rantau) mengenai unjuran yang digunapakai oleh kerajaan negeri bagi mengawal dan mengimbangi kesan ekonomi berikutan jangkaan penguncupan di peringkat Persekutuan dan negeri.

Menjelaskan selanjutnya, Aminuddin berkata antara inisiatif bagi mengatasi perkara tersebut adalah menerusi pelaksanaan Tahun Melabur Negeri Sembilan 2021 yang akan dilancarkan bulan ini selain beberapa insentif khas bagi menyokong usaha menggalakkan pembangunan.

“Ini termasuk penyediaan fasilitasi menyeluruh iaitu penyelarasan di peringkat kerajaan bagi membantu pihak swasta di beberapa kawasan selain menyegerakan proses pelaksanaan pembangunan,” katanya.

Beliau berkata antara sektor industri pembuatan di negeri itu yang tidak terjejas berikutan COVID-19 adalah farmaseutikal, pembuatan makanan, dan peralatan perubatan.

Menjawab soalan tambahan Mohamad mengenai kemungkinan kerajaan negeri memikirkan cara baharu menyelesaikan masalah pengangguran selain meningkatkan sektor pertanian, Aminuddin berkata projek pembangunan sebanyak RM150 juta pada tahun hadapan akan memberi impak besar terhadap rakyat di negeri itu.


Tarikh mula vaksinasi ‘Walk-In’ warga Emas akan dimaklumkan kelak

PUTRAJAYA 15 Julai- Badan Bertindak Imunisasi COVID-19 (CITF) hari ini menjelaskan bahawa tarikh pelaksanaan dan maklumat lanjut berhubung kaedah vaksinasi ‘walk-in’ atau jumpa terus untuk warga emas di Lembah Klang akan dimaklumkan dalam masa terdekat.

Sehubungan itu, CITF menasihati mereka yang berusia 60 tahun ke atas bersama pengiring yang tidak mempunyai janji temu vaksinasi supaya tidak hadir di mana-mana pusat pemberian vaksin (PPV) esok.

“Ini untuk membolehkan perancangan inisiatif ini dimuktamadkan, seperti urusan logistik serta penghantaran bekalan stok vaksin di semua PPV,” menurut CITF dalam satu kenyataan yang dikeluarkan malam ini.

“Sama penting ialah merancang susunan waktu inisiatif walk-in ini untuk mengelakkan kesesakan di PPV terutamanya bagi warga emas ketika jumlah kes jangkitan COVID-19 yang semakin tinggi,” menurut kenyataan itu.

Pelaksanaan kaedah vaksinasi walk-in untuk warga emas berusia 60 keatas itu diumumkan oleh Menteri Kesihatan Datuk Seri Adham Baba dalam satu sidang media khas Kementerian Kesihatan di sini hari ini.


Dua maut dipanah petir

KUANTAN 26 April. – Dua sahabat maut dipercayai akibat dipanah petir semasa berteduh di tepi pokok di kolam memancing Kampung Cempaka, Lanchang di Temerloh petang semalam.

Ketua Polis Daerah Temerloh Asisten Komisioner Mohd Yusri Othman berkata, mangsa dikenal pasti sebagai Muhammad Farhan Zainal Abidin, 20, dan Muhammad Fitri Fahmy Hashim, 27. Kedua-duanya beralamat di Lanchang.

Katanya, mangsa difahamkan pergi memancing ke kolam itu bersama-sama tiga lagi rakan sekitar 12.30 tengah hari dan apabila hujan lebat dan petir berlaku pada kira-kira 3.30 petang, kedua-duanya berteduh di tepi pokok manakala seorang lagi terus bergerak pulang.

“Dua rakan mangsa yang berada di situ mendakwa mereka sedang bergerak hendak mengambil joran sebelum melihat kedua-dua mangsa rebah selepas disambar petir,” katanya dalam kenyataan di sini hari ini.


MCMC sekat 1.8 bilion panggilan ‘scam’ sejak 2017 hingga 2022 – Fahmi

KUALA LUMPUR, 22 Jan – Suruhanjaya Komunikasi dan Multimedia Malaysia (MCMC) berjaya menyekat 1.8 bilion panggilan scam dari 2017 hingga 2022, kata Menteri Komunikasi dan Digital Fahmi Fadzil.

Fahmi berkata perkara itu diketahui hasil pertemuannya dengan pihak Pusat Pencegahan Jenayah Kewangan Nasional (NFCC) bersama MCMC dan beberapa pihak lain.

Beliau berkata sejak 2018 pula sebanyak 300 juta scam menerusi khidmat pesanan ringkas (SMS) berjaya dikekang namun kes penipuan itu masih berlaku.

“Peringatan saya kepada rakyat Malaysia, tolong berhati-hati dalam suasana perayaan ini (kerana) sudah pasti akan ada yang menangguk di air keruh untuk mengambil kesempatan,” katanya kepada pemberita selepas menghadiri Rumah Terbuka Tahun Baharu Cina MCA di sini hari ini.

Justeru, beliau menasihatkan masyarakat yang menjadi mangsa penipuan supaya menghubungi talian 997 yang merupakan Pusat Respons Scam Kebangsaan (NSRC) untuk membuat laporan supaya tindakan segera dapat diambil bagi mengekang kehilangan wang.

Fahmi berkata terdapat pelbagai jenis penipuan ketika ini dan ia bukan mudah untuk ditangani kerana apabila sesuatu modus operandi dapat dikesan, akan muncul jenis penipuan baharu.

“Jadi sempena musim perayaan ini, kita lihat ‘scam’ seperti ‘scam pencuci’ atau ‘cleaner scam’ yang banyak dibuat melalui Facebook sebagai contoh, kita kena berhati-hati.

“Jadi sekiranya anda mendapat apa-apa tawaran sama ada kerja ataupun perkhidmatan, tolong buat pengesahan sebelum kita terpedaya oleh ‘scammer-scammer’ ini. Jika ia nampak terlalu bagus, kemungkinan satu penipuan dan buat laporan polis serta call 997 supaya kita boleh bantu,” katanya.

“Lebih daripada itu, peringatan kepada semua, sekiranya anda mendapat mesej daripada orang yang seperti kawan kita tetapi cara dia bercakap dengan kita itu lain daripada biasa, sila berhati-hati dan kalau dapat panggilan Lembaga Hasil Dalam Negeri, Bukit Aman (polis) atau mahkamah, dia tidak berurusan melalui telefon tetapi hantar surat minta kita datang ke pejabat.

“Jadi kita kena ada satu peningkatan kesedaran tentang cara-cara ‘scammer’ ini beroperasi dan masa yang sama kita lihat satu tindakan bersepadu antara KKD (Kementerian Komunikasi dan Digital), Kementerian Kewangan, Kementerian Dalam Negeri dan Kementerian Luar adalah perlu kerana kita dapati ada sejumlah panggilan ‘scam’ ini tak berlaku dalam negara kita tetapi merentasi sempadan,” katanya.


Pesara tentera didenda RM80,000 terima wang tunai berhubung kerja rasmi

KUALA LUMPUR, 21 April – Bekas Ketua Pengarah Perisikan Pertahanan Lt Jen Datuk Sheikh Mokhsin Sheikh Hassan didenda RM80,000 oleh Mahkamah Sesyen di sini hari ini, selepas mengaku bersalah atas pertuduhan pilihan menerima barang berharga iaitu wang tunai RM26,000 berhubung kerja rasminya, dua tahun lepas.

Hakim Suzana Hussin menjatuhkan hukuman itu kepada pesara Angkatan Tentera Malaysia (ATM) berusia 61 tahun itu, selepas beliau menukar pengakuan kepada bersalah ketika sebutan kes hari ini.

Mengikut pertuduhan, Sheikh Mokhsin sebagai penjawat awam iaitu Ketua Pengarah Perisikan Pertahanan Bahagian Staf Perisikan Pertahanan Kementerian Pertahanan, telah menerima suatu barang berharga tanpa balasan iaitu wang tunai berjumlah RM26,000 daripada Elias Jemadi Tajuddin selaku pengarah urusan syarikat FEHM Entity Sdn Bhd, yang mana tertuduh mengetahui bahawa Elias Jemadi mempunyai hubungan dengan kerja-kerja rasminya.

Kesalahan itu didakwa dilakukan di HairDoc Medical Publica A2-1-05, Solaris Dutamas, No.1 Jalan Dutamas 1, di sini pada 8 Mac 2020, mengikut Seksyen 165 Kanun Keseksaan yang memperuntukkan hukuman penjara sampai dua tahun atau denda, atau kedua-duanya sekali.

Peguam Datuk Mohd Shahrom Mohamad yang mewakili tertuduh memohon hukuman ringan berbentuk denda tanpa pemenjaraan, dengan mengambil kira faktor kesihatan dan usia anak guamnya, selain sudah berkhidmat dalam ATM lebih empat dekad.

“Beliau tidak bekerja dan hanya bergantung kepada pendapatan pencen bulanannya bagi menyara keluarga. Sebagai manusia biasa, beliau telah mengaku kesilapannya dan amat menyesali perbuatan itu,” katanya.

Timbalan Pendakwa Raya daripada Suruhanjaya Pencegahan Rasuah Malaysia Rasyidah Murni Adzmi dan Muhammad Asraf Mohamad Tahir meminta hukuman dalam bentuk pengajaran bukan sahaja kepada tertuduh, malah kepada masyarakat secara am.

“Tindakan beliau itu adalah satu pengkhianatan kepada negara. Kegiatan ini sekiranya dibiarkan akan menjadi barah dalam masyarakat dan ia harus dibendung sekeras-kerasnya,” kata Rasyidah Murni.

Mengikut fakta kes, tertuduh menghubungi Elias Jemadi dan meminta beliau mendapatkan wang berjumlah RM26,000 bagi membayar kos rawatan rambutnya bernilai RM35,440.

Tertuduh telah membayar bayaran awal kos rawatan sebanyak RM10,000, dan membayar baki rawatan itu setelah menerima wang tersebut daripada Elias Jemadi.

Elias Jemadi merupakan pengarah urusan syarikat FEHM Entity Sdn Bhd yang dilantik sebagai kontraktor bagi Kontrak Senggaraan dan Khidmat Sokongan Sistem PRISMA dengan nilai kontrak bernilai lebih RM56 juta, yang mana bahagian tersebut dipantau oleh Bahagian Staf Perisikan Pertahanan, Kementerian Pertahanan, iaitu bahagian yang diselia tertuduh.- BERNAMA


Sesi hari ketiga pemimpin parti politik menghadap Agong selesai

KUALA LUMPUR 11 Jun – Memasuki hari ketiga, beberapa lagi pemimpin parti politik negara menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara, hari ini.

Presiden UMNO Datuk Seri Dr Ahmad Zahid Hamidi merupakan pemimpin pertama yang tiba untuk menghadap pada kira-kira 9.55 pagi, sebelum dilihat keluar meninggalkan Istana Negara pada 11 pagi.

Ahmad Zahid, yang turun daripada kenderaannya dan menemui pemberita yang menunggu di luar Istana Negara, berkata perbincangan ketika majlis menghadap itu menjurus kepada beberapa perkara yang menyentuh kepentingan rakyat.

Ahli Parlimen Bagan Datuk itu berkata beliau telah mempersembahkan kepada Seri Paduka tentang pendirian UMNO terutamanya darurat tidak diteruskan selepas 1 Ogos kerana kemudaratannya lebih besar kepada negara, dan sebaliknya isu berkaitan pandemik COVID-19 boleh diuruskan tanpa darurat.

Beliau berkata UMNO membawa suara rakyat yang rata-rata resah dan gelisah dalam menghadapi pandemik COVID-19 sehingga menjejaskan mata pencarian dan pendapatan ekonomi masing-masing.

“UMNO berpendirian Parlimen wajar bersidang, ini bagi memastikan sistem demokrasi negara dapat dipertahankan dan wujud elemen akauntabiliti serta semak dan imbang dalam segala aspek berkaitan pentadbiran negara. UMNO berpendapat Parlimen amat penting sebagai platform rasmi menyuarakan suara hati rakyat berkenaan kepentingan mereka,” kata Ahmad Zahid.

Berhubung cadangan penubuhan sebuah badan khas seperti Majlis Gerakan Negara (Mageran) yang dicadangkan bekas Perdana Menteri Tun Dr Mahathir Mohamad, Ahmad Zahid berkata perkara itu tidak dibincangkan.

Presiden MIC Tan Sri S. A. Vigneswaran pula tiba pada 10.45 pagi dan dilihat keluar hampir sejam kemudian dan berlalu pergi tanpa turun daripada kenderaan dinaikinya.

Pemimpin parti politik termasuk pembangkang dipanggil menghadap Yang di-Pertuan Agong secara berperingkat bermula Rabu (9 Jun), dan bagi pemimpin parti-parti politik di Sarawak, majlis menghadap diadakan secara dalam talian yang dijadualkan pada 14 Jun.


2,253 kes baharu dicatat dengan 11 kematian hari ini

KUALA LUMPUR 26 Feb. – Sebanyak 2,253 kes baharu COVID-19 dilaporkan hari ini dengan 11 kematian direkodkan dalam tempoh 24 jam lalu.

Ketua Pengarah Kesihatan Tan Sri Dr Noor Hisham Abdullah berkata, kes baharu berkenaan menjadikan jumlah kumulatif kes COVID-19 dalam negara kini adalah 295,951 kes.

Daripada jumlah kes baharu hari ini, 2,246 kes adalah penularan dalam negara melibatkan 1,324 warganegara dan 922 bukan warganegara manakala tujuh kes import melibatkan tiga warganegara dan empat bukan warganegara.

Beliau berkata Selangor kembali mencatat kes baharu tertinggi menjangkau 633 kes, diikuti Perak (545 kes), Johor (276 kes), Sarawak (250 kes) dan Sabah dengan 129 kes.

Dr Noor Hisham berkata daripada 11 kes kematian dilaporkan hari ini, lapan melibatkan warga tempatan dan tiga bukan warganegara dalam lingkungan umur 36 hingga 78 tahun, dengan empat kes direkodkan di Selangor, Kuala Lumpur (tiga), Sarawak (dua) serta masing-masing satu kes di Johor dan Sabah.

Menurutnya 95 kes berkaitan kluster penjara membabitkan Kluster Tembok Tapah dengan 54 kes, Kluster Tembok Pengkalan Chepa (28 kes), Kluster Telok Mas (enam kes), Kluster Penjara Jalan Sungai Jelok (tiga kes), Kluster Tembok Sungai Udang (dua kes) serta masing-masing satu kes melibatkan Kluster Penjara Seberang Perai dan Kluster Tembok Bukit Besi.

Beliau berkata 10 kluster baharu telah dikenal pasti dengan lapan kluster berkaitan tempat kerja dan masing-masing satu kluster melibatkan komuniti di Kampung Telekong, Kelantan dan Kampung Columbia di Perak.

Lapan kluster tempat kerja yang dikenal pasti ialah Tapak Bina Persiaran Freesia, Teknologi Emas, Jalan Jenjarum dan Bukit Putra di Selangor; Simpang Tiga Muar dan Jalan Mega Satu (Johor); Merotai Besar (Sabah) dan Genting Terang di Pulau Pinang.

Dr Noor Hisham berkata 91 kluster merekodkan pertambahan kes baharu tertinggi pada hari ini, antaranya Kluster Jalan Changkat Jong (474 kes), Kluster Simpang Tiga Muar (55 kes), dan Kluster Tembok Tapah dengan 54 kes.

“Pertambahan kluster baharu hari ini menjadikan jumlah kluster aktif kini 493, manakala jumlah keseluruhan kluster tamat ialah 628 selepas 16 kluster dilapor tamat pada hari ini,” katanya.


Cubaan sorok anak dalam but gagal, wanita didenda RM1,000 ingkar SOP

BUTTERWORTH: Demi mengelak ditahan polis kerana membawa lebih dua individu dalam kenderaan, seorang wanita sanggup menyembunyikan anak tirinya di dalam but kereta, petang semalam.

Berita Harian melaporkan, helah wanita berusia 35 tahun itu gagal ketika pemeriksaan polis di sekatan jalan raya di Kilometer 2.4 Lebuhraya Butterworth Kulim (BKE) di sini, jam 5 petang semalam.

Ketika disoal, wanita berusia 35 tahun yang memandu kereta Proton Waja itu memberitahu kepada polis mahu ke sebuah pasar raya di Seberang Jaya untuk membeli pakaian.

Ketua Polis Daerah Seberang Perai Tengah, Asisten Komisioner Shafee Abd Samad dalam satu kenyataan dilapor berkata, pemeriksaan awal terdapat seorang remaja lelaki berusia 14 tahun di tempat duduk hadapan penumpang ketika kejadian.

“Curiga melihat keadaan kereta yang nampak mendap, anggota polis bertugas kemudian mengarahkan wanita itu mengalihkan kenderaannya ke bahu jalan sebelum pemeriksaan lanjut menemukan seorang remaja lelaki berusia 14 tahun dalam but kereta berkenaan.

Terdahulu, viral di media sosial semalam apabila beberapa gambar seorang lelaki yang dipercayai bersembunyi di dalam but kereta untuk merentas daerah.